SONA – Wednesday 26th February, 2014 – The National Assembly of Seychelles\nHome » Verbatim » Verbatim - First Term 2014 » SONA – Wednesday 26th February, 2014\nSONA – Wednesday 26th February, 2014\nThe Assembly met at 5.00pm\nPrezidan Larepiblik, Prezidan James Michel, Vis Prezidan Danny Faure, Sef Ziz, Onorab Justice Fredrick Egonda Ntende, Onorab Zistis Francis Mac Gregoire, Minis Dezinyen, Msye Meriton, Minis, Deputy Speaker, Onorab Andre Pool, Leader of Government Business, Onorab Marie-Antoinette Rose. Leader of the Opposition, Onorab David Pierre. Tou bann Manm Lasanble Nasyonal, Ekselans, Envite Distenge, all protocol observed. Byenveni a Lasanble Nasyonal.\nOzordi i en zour spesyal, akoz Prezidan Larepiblik pe al pronons son dizyenm diskour Leta Lanasyon. Mon aprezan envit Prezidan pou pronons son diskour. Prezidan.\nMsye Speaker, Vis Prezidan, Sef Ziz, Prezidan Lakour Dapel, Minis Dezinyen, Minis, Onorab Lider Biznes Gouvernman dan Lasanble Nasyonal, Onorab Sef Lopozisyon dan Lasanble Nasyonal, Manm Onorab, Ekselans, Envite Distenge, ser, frer ek ser Seselwa.\nDiskour Leta Lanasyon i en gran portre nou nasyon. Kot nou fer en bilan nou lakonplisman, kote nou ete ozordi e nou regard lavenir. Se en lokazyon kot nou analiz bann defi ki devan nou e konsider bann solisyon. Mon adres zot ozordi avek lafyerte, lespwar e loptimis. Sesel i lo bon semen. Swa nou tenm nasyonal sa lannen i pa en kwensidans. Lannen enternasyonal bann pti leta zil, Sesel i en nasyon zil determinen, i rezonnen dan en fason inik avek non. E nou’n determinen pou donn li tou son signifikasyon, tou son lanpler.\nNon’n determinen pou mars an avan ranpli avek konfyans pou Nouvo Sesel. Ozordi se lokazyon pou mwan ankor enn fwa reafirm mon latasman for pou nou Nouvo Sesel. Pou en nasyon ini e fyer. En Sesel ki touzour gard son latet anler. En nouvo Sesel ris an diversite e ki pe gard sa lespri larmoni ek linite, malgre serten tandans negativ. En Nouvo Sesel ki egziz bokou e ki ganny respekte dan lemonn antye. Sa Nouvo Sesel ki anvi ki sa lemonn ki nou viv ladan i enn kot limanite i kapab epanouir san laenn, san lager me an fraternite.\nOzordi Sesel i en pei angaze lo semen progre. I en pei ki pran an kont bann devlopman dan plizyer domenn. I konpri nouvo teknolozi ki souvandfwa anmenn sanzman enportan pou bann endividi, osi byen pou lasosyete anzeneral. Nou en pei ki annan en lekonomi an krwasans, en kiltir Kreol byen rasinen e en Polisi ki met lentere nou dimoun par lao e avan tou. En Polisi ki’n ganny met anplas pou promouvwar kontinyelman lape, linite, stabilite ek larmoni dan lasosyete. Malagre bann lefe negativ sa kriz mondyal ki’n tous tou pei e ki pe ankor kontinnyen, nou’n persevere pou nou reform, nou lekonomi e pou nou fer sir ki nou pa kit okenn sekter nou pei deryer. Nou pa’n per pou nou relev defi pou realiz nou bann lobzektif dan en konteks enternasyonal defavorab. E ki’n rann li difisil pou nou akoz vilnerabilite nou lekonomi.\nSer konpatriyot, progre Nouvo Sesel i repoz lo en lekonomi solid. An 2013, nou’n anrezistre en to krwasans ekonomik 3.5 poursan. Zanmen dan nou listwar nou deviz etranzer in osi o e for. Ozordi Labank Santral i detenir lekivalan 435 milyon dolar Ameriken an deviz. Sa i reprezant plis ki 4 mwan lenportasyon. Sa set en rezilta en Polisi ekonomik moneter e fiskal pridan e vizilan ki nou ti konsolide an 2013 e ki nou pou pourswiv sa lannen.\nNou progranm avek fon moneter enternasyonal ki fek terminen tar lannen pase in anmenn nou bokou sikse e in permet nou ozordi annan en lekonomi solid e soutenab. Gouvernman i krwar ki en nouvo modalite korperasyon ek fon moneter enternasyonal pou permet nou konsolid nou bann byen ekonomik e ranforsi konfyans nou bann partener devlopman. I ekspekte ganny laprobasyon konsey ladministrasyon fon moneter enternasyonal dan premye parti sa lannen.\nLannen 2013 in anmenn bon rezilta dan plizyer lezot domenn. To lenflasyon in redwir pou ariv 3.4 poursan an Desanm lannen pase. Nou lendistri tourizm in anrezistre bokou progre. Sesel ti akeir plis ki 230 mil viziter an 2013. En logmantasyon 11 poursan par rapor a lannen 2012. Anmenmtan nou’n kontinnyen atir lenvestisman etranze e lokal dan sekter tourizm. Norm guest house ek lotel ti ogmante sorti 417 pou vin 438 e kapasite lasanm ti ogmante sorti 4,200 pou vin 4,500. Plis ki 60 poursan sa bann letablisman i propriyete oubyen ganny zere antyerman par Seselwa. De gran lotel i aktyelman an konstriksyon Beau Vallon e Bel Ombre. Zot pou ogmant en kapasite lakey par plis ki 300 lasanm e kree apepre 600 nouvo lanplwa. Norm restoran osi in ogmante, 80 poursan sa bann letablisman i dan lamenn Seselwa. Norm car hire, boat charter, sant plonze ti osi ogmante. Nou lalinny Aeryen nasyonal, non selman in fer en profi lannen pase, me Air Seychelles in osi depas plizyer lalinny aeryen pou li vin premye lalinny 4 zetwal dan larezyon e osi….\nPRESIDENT JAMES ALEX MICHEL\nE osi parmi meyer lalinny dan lemonn. Lobzektif mon Gouvernman se ki Seselwa i tir touzour maksimonm benefis avek sa lendistri dan tou son dimansyon.\nMr Speaker, mon ti dir ki nou pou ogmant saler travayer. Pou gran mazorite travayer Seselwa zot in fini deza benefisye avek en logmantasyon. Pou leres nou pou fer li anfaz apartir konmansman sa lannen. Mon ti osi dir ki mon Gouvernman pou ogmant pansyon nou bann dimoun aze. Monn fer li. Mon ti dir ki mon pou kre plis lanplwa. Nou’n fer li, noun kree plis ki 3,200 nouvo lanplwa dan divers sekter. Travay i annan pou tou Seselwa, napa leskiz pou okenn dimoun ki kapab travay refiz travay. E nou bezwen travay, nou bezwen travay dir. Nou pe met anplas ankor plis lenfrastriktir pou amelyor lanvironnman fer biznes. An rezilta nou’n anrezistre plis ki 1,200 lantrepriz. Mon krwar fermeman dan lespri antrprenarya ki nou bezwen kontinyelman ankouraze e devlope dan sa konteks. Konstriksyon latelye dan sant mikro-antrepriz dan zone endistriyel dan Providence pe byen avanse.\nAn Zen sa lannen, 59 pti antreprener ava kapab pran poseseyon zot latelye. Paralelman nou pe finaliz prosedir pou alokasyon 12 kare later Providence e 23 kare later Ile Perseverance pou bann pti lendistri leze. Touzour dan kad amelyorasyon lanvironnman fer biznes, loan ki Small Business Financing Agency pe aprezan ofer i ganny ogmante pou ariv R300 mil. Anmenmtan i pe ofer loan pou formasyon bann pti lantreprener. Ankor enn fwa mon oule ensiste lo en fe. Gouvernman i en fasilitater, otan ki posib nou met a dispozisyon nou bann antreprener fasilite loan ek lenfrastriktir. E zot, zot bezwen fer prev bon zesyon kreativite ek inovasyon. Nou pa kapab efas zot loan ler zot trouv zot an difikilte. Zot bezwen zer byen zot biznes. E pran zot responsabilite.\nMon oule osi ensiste lo lenportans absoli partenarya ant Gouvernman ek sekter prive. Gouvernman pa dan biznes pou fer biznes li. Se sekter prive ki moter lekonomi nou pei. Nou tou, nou bezwen zwe nou rol e pran nou responsabilite.\nI kler ki linisyativ mon Gouvernman pou ankor amelyor akse ek finansman pou bann pti lantrepriz e lantrepriz mwayen in aport fri. Zis pandan 6 mwan depi ki linisyativ sibvansyon pou sa sekter ti lanse en total R50 mil in ganny aprouve par bann labank konmersyal. Anba sa progranm ozordi bann pti biznes ki pe pran loan i kapab resevwar en moratwar. Set a dir zot pa bezwen konmans repey sa loan pou premye 6 mwan. Nou oule al pli lwen ki sa e nou an diskisyon avek nou 2 labank Gouvernman, sa se Nouvobanq ek Seychelles Commercial Bank pou etidye modalite ekstansyon sa moratwar.\nDan domenn lagrikiltir, nou bezwen ogmant a tou pri nou kapasite sekirite alimanter. An 2013 Gouvernman ti aprouv en plan sekirite alimanter e manze nourisan. Enplimantasyon sa plan pou enkli en kanpany promosyon kiltivasyon sa bann prodwir e ledikasyon piblik lo benefis pour nou lasante. Korperasyon e kolaborasyon teknik avek bann partener etranze tel ki, EFAD, lanbak Afriken pou devlopman e lazans enternasyonal pou lenerzi atomik pe kontinnyen e pe pran en lelan ankourazan. An plis Gouvernman in enzekte ankor R3 mil dan fon devlopman lagrikiltir ki DBS i zere. Later ki Gouvernman i met a dispozisyon bann fermye i en resours rar, i bezwen ganny byen zere, byen itilize. I bezwen prodiktif, sinon Gouvernman pa pou annan lot swa ki repran sa later e redistribye li avek dimoun ki pli serye e ki anvi travay.\nDan sekter lapes endistriyel, nou pe vwar lakonplisman ek lenvestisman konsiderab. Lo Ile du Port, en por ek en ke endistriyel in fini ganny konplete, i pou permet bann bato ton akoste e natirelman dekonzesyon por Viktorya. Konstriksyon fasilite refizerasyon. En biznes asanbleman e reparasyon lasenn parmi lezot aktivite. Lapes semi-endistriyel pou pran osi en nouvo lelan sa lannen avek en logmantasyon signifikativ lakantite bato ki angaze dan sa sekter. Nou pe ekspekte 12 nouvo bato sa lannen. Nou pe osi ekspekte louvertir en lizin prodwir pwason Providence, disi Me, kot nou pou vwar antreprener Seselwa antre seryezman dan sa aktivite. Mon swet tou sa bann nouvo biznes tou sikse ki zot merite. E nou bann peser osi, nou bann peser artizanal pe form zot dan en lorganizasyon ki mye kapab reprezant zot lentere. Bel Ombre ek Pralen in an avans dan sa linisyativ. Nou pou kontinnyen met an plas lenfrastriktir a zot dispozisyon. Par egzanp tre byento nou pou vwar louvertir nouvo bazar Roche Caiman e plitar renovasyon bazar Viktorya.\nDan kad formasyon maritime, en nouvo bato avek tou lekipman neseser ki’n fini konstri Sri Lanka pe arive dan 2, 3 semenn e pou donn bann zenn lekol Maritim leksperyans pratik lo lanmer.\nSanzman klima i la e i pa pe kit nou. Nou bezwen reste vizilan e pran bann mezir mitigasyon. Lannen pase mon ti anons kreasyon en lasirans spesyal pou bann fermye ek peser artizanal ki swete redwir risk konsekans sa fenomenn. Sa i en realite ozordi. Progranm kont dezas agrikol ek lasirans pou lapes i operasyonnel depi le 1 Fevriye. Mon ti ankouraz tou fermye ek peser pou pran zot lasirans dan zot prop lentere.\nMr Speaker, frer ek ser Seselwa. Lozman pou toultan reste en priyorite pou mon Gouvernman, pou Gouvernman Lepep. Dan mon diskour lazournen Nasyonal mon ti anons en nouvo linisyativ kot Gouvernman i ava sibvansyonn bann fanmiy Seselwa avek nivo reveni pli feb ki pe rod aste ou konstri zot lakaz. Mon annan plezir pou note ki deza sa progranm in vin operasyonnel. Ankor enn fwa ler nou promet, nou delivre menm si nou kontrent bidzeter.\nLannen pase plis ki 200 unit lozman, prensipalman lo Ile Perseverance ti ganny livre. E plis ki 80 aplikan ti ganny asiste avek en kare later. Sa lannen nou pe anvizaz konplet enpe plis ki 360 proze lozman prensipalman lo Mae e osi serten lo Pralen ek La Digue. Konstriksyon lakaz i vin avek en kou. En kou deplizanpli eleve. La ankor set en responsabilite partaze ant Gouvernman ek Lepep. Gouvernman i kapab konstri kantite lakaz ki i kapab me demann pou touzour la e i pou kontinnyelman ogmante. Aplikan pou lakaz i bezwen zot osi pran zot responsabilite. Zot bezwen etablir klerman zot priyorite ek zot responsabilite. Serten pa kapab zis anmize, diverti, kontan, fer zanfan san mazin konsekans e ekspekte sinon egzize ki Gouvernman i donn zot en lakaz deswit.\nSer, frer ek ser Seselwa annan ou prop lakaz set en drwa ki ou merite atraver travay, atraver leparny, atraver kontribisyon anver ou prop lozaman. Mon repete travay pou ou ganny ou prop lakaz. Dan lespri travay dir ek responsabilite nou’n etablir bann kriter rigoure pou en aplikan ganny en lakaz. Sa i enkli prensipalman kontribisyon finansyel ki sa dimoun pe fer anver son lakaz, son sitiasyon sosyal, letan ki i lo lalis espere, eksetera. Prosedir tre strikt in ganny etablir e tou lazans ek lotorite konsern pou bezwen swiv e respekte sa bann prosedir. Me pou bann ki vreman annan difikilte pou fer zot kontribisyon an antye en mekanizm pou ganny etablir par HFC pou asiste zot.\nSer konpatriyot, nou tou nou konnen ki nou pei pa kapab epanouir san lord, lape ek sekirite. Se pour sa ki nou bezwen entansifye nou lalit kont kriminalite. Lalit i dir, larout i long me nou pe rankontre en serten sikse. Dapre statistik lo kriminalite, kriminalite in redwir an zeneral par 18 poursan. Sepandan sa ki trakas nou se bann ka latak ek vol konmet lo touris. Eski sa bann dimoun ki pe fer sa zot realize ki ler zot atak en touris zot pe atak limaz nou pei? Eski zot realize ki zot pe atak zot prop bouse manze? Eski zot realiz konsekans pou Sesel? E bann ki kontinnyen fer sa zot pou bezwen ganny zot pinisyon sever.\nMenm prensip i aplik pou bann trafiker drog. I annan aktyelman 70 trafiker drog ki pe piz zot santans Marie-Louise lo en total 92 kriminel andirsi laba. Resaman nou’n remarke ki trafiker drog pe itiliz en defayans dan Lalwa pou esap santans maksimanm ki sa pouritir ki zot ganny arete avek i annan mwens ki 2 granm drog schedule 1. Avek nouvo Lalwa ki nou pou met devan Lasanble Nasyonal byento, pe enport ki kantite dorg pir dan zot lapoud sal zot pou al direkteman Marie-Louise.\nNouvo Lalwa i osi fer provizyon pou lapolis oubyen NDEA an konsiltasyon avek Prokirer Zeneral apreann en dimoun ki en adikt, anmenn li kot en sikyat e lo konstatsyon profesyonnel sikyat anmenn sa dimoun fer reabilitasyon pou son prop byen e pou byen lasosyete. Nou devret ankouraz e siport servis lord, lap eek sekirite. Zot pe fer en bon travay, sirtou dan lalit kont trafik drog. Ankor enn fwa mon dir sa ki koronp nou zwenn, sa ki pouri lavi nou zanfan zot pou ganny trete san pitye.\nTouzour dan kad lord, lape ek sekirite mon oule koz lo laliberte rasanbleman ek lord piblik. Laliberte lekspresyon ek rasanbleman i garanti par nou Konstitisyon, me parey tou sosyete demokratik nou osi annan en devwar pou nou protez lord ek sekirite piblik. Lalwa lo lord piblik, Public Order Act ki fek pase i asir kad legal pour sa. Sa Lalwa ki reprezant en gran lamelyorasyon lo Lalwa presedan i la pou asire ant ot ki lavi ek sekirite sitwayen pa ganny met an danze pandan rasanbleman piblik. I anpes formasyon okenn lorganizasyon para-militer. I anpese ki nou bann Zofisye lord, lape ek sekirite i ganny ekspoze initilman a serten risk pandan zot loperasyon e i rann li ilegal pou fer okenn diskour ki promouvwar laenn pandan bann rasanbleman piblik. Sa Lalwa, napa okenn lentansyon pou siprim rasanbleman piblik, oubyen demonstrasyon.\nLaprev, se ki in annan plizyer rasanbleman piblik, ikonpri miting politik depi ler sa Lalwa in pase san okenn problenm.\nMr Speaker, dan domenn Lasante nou’n entrodwir reform esansyel ki nou espere i ava revitaliz sa Sekter e permetli ofer en meyer servis.\nAnfen, lo lasenn enternasyonal, nou’n kontinnyen raforsi nou limaz. Nou’n ranpli pratikman tou le 8 obzektiv devlopman milener avek en lendis devlopman imen tre o, Sesel in ganny plase karannsizyenm dan 186 pei e dan domenn Telekominikasyon e akse a Teknolozi Lenformasyon, Sesel i premye lo kontinan Afriken.\nNou pe kontinnyen fer progre lo lesel bon gouvernans ek latransparans. Me parfwa, nou vwar bann fo rapor lo nou pei. Bann rapor ki’n ganny fer par serten birokrat ki dan en biro a plizyer mil kilomet ek nou, san ki zot annan okenn levidans konkret lo sa ki zot pe ekrir, san ki zot konn larealite Sesel e nou, nou pa donn leson personn. Me nou osi, nou napa okenn leson pou resevwar avek personn.\nMe nou, nou pa per kritik. Ler nou estimen ki tel rapor i fo, oubyen pa donn lenformasyon obzektiv lo nou pei, nou envit son bann oter pou vin isi. Evalye sa ki pe pase, koz ek nenport ki dimoun ki zot anvi e dan sa konteks, nou pe etidye seryezman en Proze De Lwa ki pran an kont rekomandasyon ki raporter Nasyon Ini lo trafik imen ki in fer swivan son visit isi.\nSe sa lademokrasi an aksyon. Se sa latransparans. Limaz Sesel in benefisye par nou diplomasi proativ lo lasenn enternasyonal. Nou pledwaye pou lakoz bann pti leta zil, pou defans ek proteksyon lanvironnman e pli resaman, pou Lekonomi Ble. I pilye diplomasi Seselwa. Nou langazman ek nou prensip in fer nou ganny respe enternasyonal. Nou pledwaye pou bann pti leta zil i ankre dan en realite enkontournab. Se nou ki pli vilnerab. Se nou ki an premye i ganny afekte par sanzman klima.\nResaman bann movetan ki’n frap nou, in ankor enn fwar soulinny nou vilnerabilite. Me erezman, dega pa ti osi grav ki lannen pase akoz nou ti’n deza pran serten mezir mitigasyon e nou ti’n pli prepare. Nou pa kapab lit kont lanatir, me nou devret touzour reste vizilan. Nou devret mye prepar nou pou fer fas a tou bann katastrof natirel e sa i enplik en responsabilite partaze. En responsabilite partaze ant Gouvernman ek sitwayen.\nDan en monn enserten, nou lavenir i depann deplizanpli lo diversifikasyon nou lekonomi e Lekonomi Ble i prezant nou avek meyer sans pou sa. Nou determinasyon pou diriz devlopman Sesel ver en Lekonomi Ble, pe aport fri. Nou’n reisi met sa konsept devlopman lo azanda lemonn e ozordi, bann zil dan Losean Edyen, Pasifik e Karaib pe siport tou zefor ki nou pe fer.\nE resaman, dan Konferans Lekonomi Ble ki nou ti konzwentman organize avek Abu Dhabi, ti osi annan bann gran pei ki ti siport sa lapros Lekonomi Ble. Nou demars pou annan en Progranm devlopman soutenab ki baze lo Lekonomi Ble, pou kontinnyen sa lannen avek en stratezi Nasyonal ki pe ganny devlope avek lasistans Commonwealth.\nPlitar sa lannen, nou pou partisip dan en Some Enternasyonal bann pti leta zil. E la mon ekspekte annan bann desizyon for la sa size. Mon ti a kontan ankouraz tou Seselwa, enkli sa Lasanble, pou annan en refleksyon serye lo size Lekonomi Ble e fer zot kontribisyon.\nMr Speaker, pli boner mon’n mansyonn demokrasi an aksyon e latransparans. Enn bann preokipasyon mazer mon Gouvernman, se ranforsman Lenstitisyon demokratik e promosyon l’état de droit dan nou pei. Kot i annan febles ek defayans, nou pare e nou pa ezite pou rektifye.\nSe dan sa konteks, ki sa lannen nou pou fer serten amannman nou Konstitisyon. Zot pou pran an konsiderasyon, serten rekomandasyon ki Constitutional Review Committee ti fer apre zot travay. Dan sa menm konteks, nou pou amann tre byento Lalwa Elektoral pour ki i mye reflekte realite pei. Permet ki eleksyon i deroul dan meyer kondisyon posib e donn tou zouti neseser Komisyon Elektoral dan en kad Legal ranforsi, pou li egzekit son latas dan bann kondisyon optimal.\nLi osi, i pou pran an kont serten rekomandasyon Komisyon Elektoral ki ti vwar partisipasyon bann diferan Parti Politik.\nI osi annan lezot Lalwa ki fodre nou amande. Serten zot arkaik e retard nou progre. Serten lezot i koz fristrasyon. Lalwa Town and Country Planning i enn.\nNou bezwen amann ki irzaman o fir e anmezir ki nou amann lezot Lalwa progresivman.\nFrer ek ser Seselwa, mo’n touzour dir ki nou sikse pa’n vin zis koumsa, oubyen par baton mazik. Zot rezilta en prosesis kalkile e reflesir. Zot rezilta en volonte politik ferm e ardyese. En politik lenvestisman dan nou pep, dan nou pei. En politik delibere ki pran an kont nou bezwen aktyel e bezwen bann zenerasyon fitir. Se sa en Gouvernman responsab, en Gouvernman ki determinen.\nLa kot nou’n arive a sa staz devlopman aktyel, nou pankor antyerman sape. Nou bezwen reste pridan e vizilan. I sifi pou nou regard sa ki pe arive dan serten pei endistriyalize pou nou konpran larealite. Somaz, povrete, mank lozman, enflasyon e se marse e Lenstitisyon Finansyer ki dikte sa. Vyolans, lager e nou, nou tro pti pou lager kont sa ban kouran.\nDan en monn an plenn mitasyon, nou bezwen nou Selman konsolid nou aki, me amelyor zot. Nou kapab fer li pour vi ki nou reste en Nasyon ini e armonye. Kot napa ranker dan nou pei, ki nou annan lentere nou pei a ker, ki nou tou nou travay ansanm ver en lobzektiv byen defini. Si nou aksepte sanzman pozitiv, si nou pare pou transform serten mers ek mantalite negativ. Me sirtou, si nou determinen e pran sakenn nou responsabilite. Si nou tou nou determinen pou travay pour Nouvo Sesel.\nNou lakonplisman, i en sours motivasyon ek lenspirasyon pou nou e pou bokou lezot pei. Me eski sa i vedir, ki tou pe al byen dan nou pei? Non. Non, i annan ankor en kantite defayans. I annan menm en lavwa ki pe dir ki i annan en defisit valer moral e spirityel dan nou sosyete. I annan ankor problenm ki nou bezwen regle pou nou anmenn Nouvo Sesel ankor pli lwen. Pli lwen lo semen prosperite, plis boner pou nou pep. Annou inifye nou zefor, annou reste determinen, annou pran nou responsabilite e mon ensiste lo sa prensip responsabilite.\nLe moman in arive pou nou fer en vre legzanmen kritik. Annou konsider bann ka lansentman adolesan e annou poz nou lekor sa kestyon. Eski i akseptab pou en zanfan met omonn en zanfan? Oli responsabilite paran sa zanfan? Oli lefe lansennyman ki nou’n donnen? Eski nou kapab ferm lizye lo la? Bann zenn dan sa sitiasyon pa kapab swa, negliz sa zanfan, oubyen egzize ki Gouvernman i pran zot responsabilite dan zot plas? Non, sa i pa akseptab. Se paran ki annan responsabilite pou elve e fer grandi zot zanfan e non pa Gouvernman?\nAn 2013, nou’n kree pli ki 3, 200 nouvo lanplwa. Dapre dernyen statistik, 602 dimoun i konpri 344 zenn pe rod lanplwa. Akoz? Travay i annan pou tou sa ki anvi travay. Apre, serten i oule koz mirak ler travayer etranze i ganny rekrite pou fer travay ki nou Seselwa nou kapab fer. Nou lekonomi i bezwen grandi e pou li grandi, nou bezwen travayer. Pou li devlope, nou bezwen travayer e travayer Seselwa idealman. Mon’n toultan dir e mon repete, travay dan sa pei i annan pou tou dimoun ki anvi travay. Annou aret depann lo Gouvernman pou Welfare.\nE zisteman lo sa kestyon Welfare, nou pe rann li ankor pli difisil pou annan labi tout an asiran ki Seselwa ki vreman dan bezwen, zanmen pou ganny refize lasistans Welfare.\nTravay set en responsabilite, en drwa e en devwar. I fer ou ganny respe dan sosyete, i anrisir ou fanmiy. I anrisir lasosyete, i pa akseptab ki en dimoun ki kapab travay, i depann lo Welfare. Sa nou bezwen adres li. Annou pourswiv sa refleksyon pli lwen.\nMon pran 2 size an partikilye. Lasante ek Ledikasyon. Depi sa lannen, depi sa dernyen lannen, i annan 37an ki nou abitye ganny swen Lasante pou nanryen. Pou lannen 2014, Gouvernman in met en alokasyon Bidzeter R707 milyon pou Lasante ki reprezant 12.9 poursan nou Bidze Nasyonal. Zot ava rekonnet, ki sa set en sonm konsiderab e proporsyonnelman, par tet dabitan, enn parmi pli eleve dan lemonn.\nNou’n rekrit plis personnel medikal, nou’n met nouvo lenfrastriktir anplas. Nou’n met reform dan Sistenm. I vre, i ankor annan serten problenm dan Minister Lasante. Me, annou pa get zis sa Minister. Annou get nou menm, nou stil lavi, nou konportman. Lafason ki nou pran swen avek nou lekor. E anfen, bann ki persiste pou detri zot lasante, espesyalman atraver labi sibstans danzere, zot pou bezwen asim konsekans zot aksyon.\nMe anmenmtan, nou bezwen kontinnyen sansibiliz nou zanfan. Nou zenn davantaz, kont danze ki menas lasante, an komansan dan Lekol Primer.\nDan Ledikasyon osi. Nou’n fer en kantite reform e nou’n akonplir bokou. Sirtou avek en to alfabetizasyon tre eleve, ki ganny rekonnet mondyalman. Me parfwa, rezilta i kapab enpe desevan. Menm tre desevan. Nou envestir bokou pou prepar nou zenn pou Ledikasyon siperyer e lemonn travay. Me eski zot pe sezi tou sa loportinite ki nou met a zot dispozisyon? Eski akoz Ledikasyon i gratwit, serten parmi zot i tanpi konnen? Oli zot responsabilite? Oli responsabilite sa paran? Nou bezwen reflesir seryezman lo sa bann kestyon.\nMe malerezman, leksperyans in montre nou parfwa, ki ler tou keksoz i gratwit, napa lapresiasyon.\nMr Speaker, ser konpatriyot, pli boner, mon’n mansyonn sanzman. Progre i anmenn prosperite me i osi anmenn sanzman ek defi. Nou bezwen fer fas avek zot e trouv solisyon, si non, nou pou ganny kit deryer. A plizyer repriz, mon’n koz lo en sanzman mazer anterm transformasyon Sesel annan en sosyete baze lo konesans kot bann kad Seselwa, otman kalifye, i bezwen formen e okip bann meyer pos e pli o fonksyon posib.\nMon krwar touzour, dan sa vizyon. E sa sanzman pe arive, menm si i pa pe ariv osi rapidman ki mon ti a personnelman swete. La ankor, nou bezwen revwar nou Sistenm Ledikasyon ek formasyon profesyonnel pou konnen si nou pe prepar nou zenn byen. Antretan, mon’n deside donn sa vizyon en nouvo lenpilsyon. Nou pou anmenn en sipor adisyonnel nou bann zanfan Seselwa atraver sibvansyon lo laptop, ki ozordi, i ganny ofer a bann eitdyan Pos-Segonder.\nMon’n demann Minister Finans pou trouv resours neseser pour ki sa Progranm i osi kouver tou etidyan S5, aparti Zanvye 2015.\nSa pou kout anviron R3.6 milyon e i pou enplik anviron 1, 200 etidyan. E zot bann etidyan, zot bezwen realize ki sa laptop i en zouti travay, en zouti aprantisaz ek konesans.\nEn lot sanzman, se dan nou letik travay. Mon ti ensiste lo la dan mon mesaz nouvel an. Nou bezwen vin pli profesyonnel dan nou lapros. Pe enport nivo ki nou ete, nou annan en rol enportan pou ranpli dan nenport ki Lorganizasyon travay. Avek sa rol, i vin responsabilite ki nou bezwen ranpli. Ki nou ekspekte ek travayer dan en biro ki swa Gouvernman, ki swa prive. Ki nou ekspekte avek zot? Nou ekspekte respe, polites, efikasite, lonnekte, aksyon rapid e responsabilite.\nSer frer ek ser Seselwa, mwan Zen, in touzour en mwan avek bokou levennman. E sa lannen, i pa pou en leksepsyon. An Zen sa lannen, nou pou selebre senkantener legzistans Parti ki a lorizin Parti ki form Gouvernman ki mon dirize. Nou pou fer li dan lazwa, me an serenite e dan respe tou apartenans e krwayans politik. An Zen sa lannen, pou osi temwanny en nouvo senbol. En senbol pwisan, pour bi efas serten lamertim ki kapab ankor egziste dan nou Nasyon e konsolid linite Nasyonal.\nZot konnen tou lenportans ki mon atase ek linite Nasyonal e larmoni ant nou pep. I fer mwan rapel parol sa gran poet Ameriken, Longfellow, Diznevyenm Syek, mon site, ‘Tou nou lafors i dan nou linite. Tou nou danze i dan nou diskor, alors, annou dezorme, viv an pe e koman frer, viv ansanm’, fen sitasyon. San linite, san tolerans, san respe parmi nou, tou progre ki nou’n akonplir, pou ganny ekraze. Nou pei pou ganny desire par vyolans, laenn ek mepri. Nou annan ase move legzanp dan plizyer parti lemonn. Dan en lemonn tirbilan, se nou linite ek larmoni ki garanti nou sirvi. Se sa ki garanti nou byennet ek nou boner.\nNou tou nou bezwen kontribye pou avans linite Nasyonal. Mwan, mon determinen pou fer li e mon konnen ki mon kapab kont lo sipor tou Seselwa de bonn volonte.\nAnnou pa zanmen bliye ki se linite nou pep ki fer nou larises ek nou lafors. Lepase, in ganny konsinyen dan listwar. Annou aprezan regard lavenir. Lavenir nou zanfan, lavenir nou pei. Dan nou diversite lopinnyon, annou travay nou tou, pou en sel Sesel, pou Nouvo Sesel.\nFrer ek ser Seselwa, nou en pep fyer nou lapartenans. Nou kiltir, nou lakonplisman, nou plas dan lemonn. Nou vizyon i kler, nou konsyan ki tou sa ki dirab i kapab ganny konstrir selman si nou annan en langazman ferm pou travay dir. Selman si nou determinen pou konbat sa ki kapab annan en lefe negativ lo nou e anpes nou pep progrese. Selman si nou aksepte e pran nou responsabilite.\nMr Speaker, ser ek frer Seselwa, Sesel i lo bon semen. Nou bezwen gard nou pei lo sa bon semen. Nou parkour i kontinnyen avek determinasyon. E ankor enn fwa, mon demann zot, pou zwenn avek mwan pou aksepte responsabilite pou lavenir nou pei. Zwenn avek mwan pou kontinnyen sofgard byennet e boner nou zanfan. Zwenn avek mwan pou nou kontinnyen kree en lekonomi solid ki rekonpans travay dir. Zwenn avek mwan pou konbat bann fleo ki pe afliz nou sosyete. Zwenn avek mwan pou kontinnyen ranforsi nou bann Lentitisyon Demokratik. Zwenn avek mwan pou nou kontinnyen ansanm, kree en meyer Sesel e fer li briye dan lemonn. En Nasyon ini e armonye. En Sesel ki fer lafyerte tou son zanfan. Ki Bondye i kontinnyen beni nou partri. Mersi.\nMersi Mr Prezidan pou ou diskour. Prezan i reste mwan pou remersye zot tou ki’n reponn nou lapel pou ozordi e parey i tradisyon, nou pou annan nou en pti Cocktail deor dan Lobby. Avek sa, nou Meeting i adjourn ziska Lendi prosen.


‘Avek linite, nou pou soutenir prosperite ekonomik nou pei’\nOnorab Manm Lasanble Nasyonal\nSer frer e ser pep Seselwa\nParey zot ki dan lakour, nou’n tann en nouvo lavwa. Sa se lavwa reprezantan lepep nou 5enm Lasanble Nasyonal. En lavwa ki’n eksprim santiman e laspirasyon nou pep. En lavwa ki donn lespwar, en lespwar prometan, ki si nou annan pasyon dan nou travay, e nou ranforsi nou linite, ansanm nou pou soutenir prosperite ekonomik nou pei, e fransir lannen 2012.\nOnorab manm Lasanble Nasyonal, mon remersye zot pour konpran nou mesaz.\nZot konpran bann defi ki en pti lekonomi parey Sesel i bezwen fer fas avek.\nZot konpran klerman sours bann difikilte ki enpakte dan en fason negatif lo krwasans ekonomik nou pei. Zot konnen kwa lakoz logmantasyon dan pri karbiran ek pri manze. E zot osi konnen ki nou gouvernman pe fer pour minimiz lenpak sa sok lo nou bann sitwayen.\nDan deba lo bidze, zot in fer kritik konstriktif, sa mon apresye.\nZot in avans nouvo propozisyon, sa nou challenge.\nNou dan en lot lepok. Lemonn osi i dan en lot lepok. Nou’n vin en vilaz global. Sistenm finansyel lemonn pe vin pli entegre. E parey nou’n ganny dir par Prezidan James Michel detrwa lannen pase, nou bezwen vin pli rezilyan. Sekter piblik, sekter prive, nou bezwen prepar nou bann travayer pour pli byen adapte dan sa lanvironnman. Dinamik lemonn ozordi i diferan avek dinamik lemonn 10-an pase. Malgre nou vilnerabilite koman en pti leta zil, nou desten ekonomik i lye dan lafason ki nou antreprann e anbras entegrasyon global. Sa i defi ki konfront zenerasyon ozordi e zenerasyon fitir.\nAn sa ki konsern bann risk imedya lo nou pozisyon finansyel e ekonomik:\n• Premyerman, nou vwar sa problenm piratri ki pe afekte nou lendistri lapes e touristik. E la, gouvernman pe fer tou sa ki i kapab, e nou annan en provizyon bidzeter dan Bidze 2012.\n• Dezyenmman, semenn prosenn, nou pou prezant bidze siplemanter pour asiste Air Seychelles pour son bann kou loperasyon pour Novanm ek Desanm 2011.\n• Trwazyenmman, aktivite nou bann tenk in redwir resaman. Lakoz prensipal se ki demann delapar bann pei endistrialize pour transportasyon prodwi karbiran in desann. Pozisyon finansyel Sepec konman en lakonpannyen i reste pozitiv gras a aktivite bunkering ouswa leksportasyon ek bato ton ek bato kargo. Malgre sa, Minister Finans ek Sepec pe al antreprann en revi stratezik lo loperasyon bann tenk.\nSa ki kler pour nou, pei in adopte bann polisi ekonomik e finansyel ki tre solid. Sesel pe konsolid son sityasyon makro-ekonomik. Nou sityasyon fiskal i anliny avek nou target. Labank Santral in ogmant rezerv anliny avek son target. Nou pe kontinyen pey nou det anliny avek nou target. In annan krwasans dan lekonomi Sesel sa lannen.\nLannen prosenn, krwasans pou 4 poursan. Bidze 2012 i pran kont sityasyon ki pe deteryore dan lekonomi lemonn, an partikilye zón ero. Se pour sela ki nou bezwen tre pridan e tou bann mezir ki nou pe pran konman en gouvernman i ganny vize ver soutenabilite finansyel avek bi soutenir nou krwasans ekonomik, ki an retour i garanti prosperite ekonomik nou pep ek nou nasyon.


Liniversite Sesel i selebre lasemenn Kreol -Seychelles Nation\nLiniversite Sesel i selebre lasemenn Kreol |12 October 2021\nAlokazyon Festival Kreol ki ganny selebre an Oktob sak lannen, Liniversite Sesel ti yer lans son lasemenn Kreol pour selebre nou kiltir ek idantite kreol anba tenm ‘Kreolite dan son Totalite’.\nSa aktivite pe ganny organize par komite etidyan Liniversite Sesel avek sipor ladministrasyon sa liniversite, Minister Ledikasyon ensi ki bann diferan sponsor.\nLansman ofisyel sa lasemenn ti deroul dan oditoryonm sa liniverite, Anse Royale, e ti ganny asiste par Minis pour Ledikasyon, Dr Justin Valentin, vis-sanselye Liniversite Sesel Joëlle Perreau ensi ki travayer, profeser ek etidyan Liniversite Sesel.\nSete vis-sanselye sa liniversite, Manmzel Perreau, ki ti deklar lasemenn Kreol ofisyelman ouver.\nMenm avek en pandemik ki’n fors bann aktivitie Festival Kreol ganny anile ouswa organize lo en pli pti lanpler, Liniversite Sesel in prepar en lasemenn plen avek aktivite.\nBianca Mazorchi, vis-prezidan komite etidyan e koordinatris sa levennman, ti eksplike ki sa ativite pe ganny organize pour osi elev moral bann etidyan ki’n vwar zot lavi sosyal e sikolozik ganny afekte par sa pandemik.\n“Botan i swiv move tan e soley i vin apre lapli. Nou konman konsey etidyan, nou’n servi sa kourt letan pour reflesir lo lenportans nou kiltir Kreol. Sa lasemenn Festival Kreol i en levennman ki nou, bann konsey etidyan, in fer pour anrisir e promot nou kiltir kreol e pour rann nou liniversite vivan,” Manmzel Mazorchi ti dir.\nLo son par, vis-sanselye Liniversite Sesel ti felisit komite etidyan pour son bon linisyativ e ti osi remersye Minis Valentin pour son prezans pour sa lansman.\n“Sa semenn in ganny organize pour permet bann diferan group etidyan kot Liniversite Sesel selebre kreolite dan enn sa bann aktivite lo progranm. Sa fason ki zot in organiz sa semenn osi mon krwar i en keksoz egzanpler. I permet tou dimoun annan en pti moman pour selebre,” manmzel Perreau ti note.\nSa seremoni ti termin avek en ladans tradisyonnel e en lenvitasyon pour envite al regard e aste en pti gadyak dan lavant manze tradisyonnel andeor lo campus liniversite.\nProgranm aktivite pandan sa semenn pe ganny fer avek tou ban prekosyon sanniter e pou enkli prozeksyon en film Kreol mardi, karaoke kreol son Merkredi e en aktivite kot partisipan pou kapab aprann ladans kanmtole e bann zwe tradisyonnel son Zedi.\nLavant manze pou kontinyen pandan lasemenn.\nBann portre ki akonpanny lartik i montre enn de moman for seremoni lansman sa lasemenn.\nEn performans ladans tradisyonnel\nBann 3enm-az rezyon sid ek was Mahé i zwenn ansanm pour reviv zot Kreolite |30.10.2021


Mesaz David Pierre, Lider Lopozisyon dan Lasanble Nasyonal, alokazyon Lazournen Enternasyonal bann Z-‘Reflesir lo ki kalite kontribisyon zot fer pour zot fanmir e pour la sosyete’\n«Pour komemor lafet bann msye, mon avan tou anvi swet tou bann zonm Seselwa en bonn fet. Mon swe i ki ozordi zot fer en gran refleksyon lo ki kalite kontribisyon ki zot pe fer pour zot fanmir e pour la sosyete.\n«Lafanmir ek lasosyete i depan bokou lo bann zonm ki demontre devouman pour zot lakour, dan zot travay e pour lakominote.\n«Zonm i annan en gran responsabilite anver lafanmir pour ki zot aport sa sekirite sosyal e finansyel pour zot madanm ek zot zanfan. Bann msye i egalman annan en rol kle pour zwe anver devlopman ekonomik pei e se pour sa rezon ki i tre enportan ki en zonm i touzour bezwen travay e pran son responsabilite pour son lakonplisman personnel osi byen ki pour byennet son fanmir.\n«Mon konnen ki isi Sesel bokou zonm pe fer sa zefor ekstra pour demontre disiplin e donn sa bon legzanp dan tou sa ki zot fer. Pour sa mon felisit zot. Parkont i osi vre ki parmi bokou bann zonm, pour en rezon ou en lot, zot in les zot ganny antrennen dan bann aktivite antisosyal tel ki labi sibstans ki danzere. Sa i non selman afekte lafanmir, me i osi redwir konsiderableman nou lafors travayer e konsekaman i afekte kapasite prodiksyon ekonomik pei ek son devlopman. Pour sa, pei i soufer dan son lentegralite.\n«Ozordi mon oule lans en lapel spesyal pour sa bann zonm ki’n fer sa fo pa dan zot lavi. Mon mesaz pour zot i enn ki kler. Fodre ki zot pran zot responsabilite e travay dir pour ki zot fanmir i a kapab grandi e epanouir. Pa les zot kontinyen ganny enfliyanse avek bann konportman antisosyal akoz de ki zot tonm dan sa bann tel lenfliyans negativ, sa i annan plizyer reperkisyon lo zot fanmir, lo zot menm, lo zot kominote e lo sosyete an zeneral.\n«Alors i enportan ki zot servi sa lazournen konman en zour kot zot fer en gran refleksyon e pran sa desizyon pour retir zot dan sa bann negativite.\n«Mon oule egalman lans en lapel pour ki zot vin pli pozitiv e adopte bann latitid ranpli avek bann gran valer vizavi lafanmir ek zot travay. Les zot ganny enspire par bann zonm egzanpler ki atraver zot devouman ek zefor zot fanmir in bouz pli devan e zot pe anmenn en kontribisyon pozitiv dan lasosyete.\n«Mon swet tou bann zonm bonn sans dan tou sa ki zot fer e en bonn fet Lazournen bann Zonm.»


Lasanble Nasyonal i aprouv kreasyon en nouvo Lazans Proteksyon Sosyal\nVis-Prezidan Danny Faure, dan son kapasite koman Minis Finans ek Komers, ti prezant proze-de-lwa Letablisman en Lazans pour Proteksyon Sosyal pour laprouvasyon bann manm Lasanble dan zot dernyen sesyon pour sa lannen.\nDan son prezantasyon lo sa proze-de-lwa, Vis-Prezidan Faure ti dir ki ozordi nou annan de lenstitisyon ki pe donn lasistans sosyal – sa se Fon Sekirite Sosyal ek Lazans Byennet Sosyal. Zot de lazans ki separe avek 2 ladministrasyon, 2 group anplwaye, e 2 diferan regleman ek prosedir.\nI di ki sa proze-de-lwa pou permet reform sa 2 lenstitisyon.\n«Nou pe bezwen met en lafen avek sa lanpayaz birokrasi ki bann fanmir ouswa endividi i bezwen batay avek pour zot kapab ganny sa proteksyon sosyal ki nou annan pour ofer zot,» Vis-Prezidan Faure ti dir.\nI ti azoute ki pei i bezwen a tou pri konsolid nou bann zefor, pour nou kapab fer fas avek sa bann nouvo defi. Nou bezwen:\n• En sel lenstitisyon pour dimoun annan rekour avek ler zot annan bezwen;\n• En sel lenstitisyon pour kordin zefor gouvernman dan provizyon lasistans sosyal;\n• En sel lenstitisyon sosyal avek en prezans aplentan dan tou distrik.\nFonksyon prensipal sa lazans se pour administre peyman benefis dapre lalwa Sekirite Sosyal e donn lasistans byennet sosyal ki’n aprouve bann dimoun ki napa sifizaman mwayen pour viv.\nSa proze-de-lwa i fer provizyon pour en bord/konsey administrativ ganny apwente par Prezidan.\nI osi annan provizyon dan sa proze-de-lwa pour Prezidan apwent en sef egzekitif ek en depite sef egzekitif.\nSa proze-de-lwa pou etabli en Review Panel pour ekoute e determin laplikasyon sorti kot bann dimoun avek problenm.\nSa sistenm proteksyon sosyal i en sekirite pour bann ki pli vilnerab dan nou sosyete. I pou asiste sa bann ki kalifye pour ganny lasistans.\n«Nou pa pou toler okenn labi dan sa nouvo sistenm proteksyon sosyal,» Msye Faure ti dir.\nVis-Prezidan Faure ti relans lapel ki Prezidan James Michel ti fer an Oktob 2008 letan i ti anons progranm reform ekonomik e dir : «En sitwayen ki for e kapab travay me ki pa anvi travay i bezwen fer en legzanmen konsyans e realize ki i pa kapab depan lo lezot dimoun ki pe travay dir, ki pe pey taks ek sekirite sosyal.»\nMsye Faure i dir ki sa reform pa pou kapab les sa kontinyen.\nTou bann manm Lasanble in byen akeir sa nouvo proze-de-lwa e zot in donn tou zot sipor.\nBann manm ti debat tre for lo sa proze-de-lwa akoz bokou zot in bezwen entervenir lo plizyer sa bann ka dan zot distrik e zot ti profite pour met sa devan Vis-Prezidan Faure.\nBann manm Lasanble ti’n deza met devan plizyer pwen konsern dan zot prezantasyon lo diskour bidze. Msye Faure ti donn lasirans ki tou bann pwen konsern sorti kot bann reprezantan Parti Lepep in byen ganny note e pou ganny pran an kont dan bann regilasyon sa nouvo lazans.


KI LABIB I DIR LO «“PIRIFIKASYON”»\n1 John 1:7, «Me si nou pe mars dan lalimyer, parey limenm i dan lalimyer, e nou pe viv ini avek kanmarad, e disan Zezi son Garson i pirifye nou kont tou pese.»\nPirifikasyon i vedir delivrans kont polisyon pese. Dan Ansyen Testaman, Exodus 19:10-11, “SENYER ti dir Moise, “Al kot ou pep e dir zot pirifye zot ozordi ek demen, e fer zot lav zot lenz. Zot ava met zot pare pour trwazyenm zour, akoz trwazyenm zour, SENYER pou desann lo montanny Sinai devan lepe antye.” Dan sa mesaz Bondye i komann Moise, “Avan ler ou apros mwan, kiswa pou lofrann ouswa sakrifis, pirifye ou.” Akoz Bondye ti dir Moise, “Avan ler ou apros mwan, pirifye ou.”? Pirifikasyon i en prosedir ki fer zonm rapel ki kantite peser nou peser, ki kantite sal nou sal, e ki kantite diskalifye nou diskalifye pou apros en Bondye sen.\nZonm in toultan anmiz li dan son pese san realize ki tou sa bann pese ki i pe fer pe polye li. Ler Bondye ti regard lentansite polisyon zonm akoz zot pese, Bondye ti dir, Genesis 6:7, “Mon regrete mon’n kree zot.” Zonm ti santi bezwen pirifikasyon ler son konsyans ti fer li konpran ki limenm i bezwen ganny resikle parey salte i ganny resikle.\nDavid ti en zonm kit i mars dan lalimyer dapre leker Bondye. Me David ti komans mars dan fernwanr ler David ti fer krim, adilter, e soutir pese son bann zanfan. Me apre ki David ti’n ganny pardonnen ek Bondye pour son pese, David ti priy ek Bondye pour en keksoz ki plis ki pardon. David ti dir Bondye dan son lapriyer, Psalm 51:2, “Lav mwan e retir tou mon bann pese. Pirifye mwan e anlev tou mon pese.” Akoz apre ki David ti’n ganny pardonnen, i ti kontinyen dir, “Lav mwan e pirifye mwan?” Lav mwan e pirifye mwan, se 2 mo ki endike ou pa prop. David i dir dan Psalm 51:5, “Depi zour mon nesans mon dan pese. Mon manman ti fer mwan dan pese.” David i dir menm son natir i polye. Lefe ki David i dir, “Lav mwan e pirifye mwan”, se levidans ki malgre ki i ti’n ganny pardonnen son pese, son pese ti’n sali li.\nSi ou met en lenz blan lo ou e ou al travay dan ou zarden, ou pyose, plante, al koup pye bannann, al anmas patat, al penn, ou lenz blan lo ou pou sal. Met sa lenz dan “washing machine” lave, ou pou vwar ki apre ou lenz in sek pou annan tas lo ou lenz ki delo ek lapoud lave dan washing machine pa’n tire. La ou lenz blan malgre ki i prop in fini gate ek tas. Ou bezwen aprezan al dan en lot prosedir ki apel tir tas lo ou lenz. Ou pou bezwen rod javel, pran ou bann tas enn par enn e esey tire avek en tre gran risk ki zanmen ou lenz pou retourn parey i ti ete avan. Polisyon pese i parey.\nDan Nouvo Testaman Labib i averti, malgre ki Bondye pou pardonn nou nou pese, nou pou rekolte konsekans nou pese. Galates 6:7-8, “Pa bezwen tronp ou lekor: Personn pa kapab provok Bondye. Dimoun i rekolte sa ki i’n senmen. Sa enn ki senm sa ki fer plezir son natir imen, pou rekolte dapre son natir imen: Lanmor. Me sa enn ki senm sa ki fer plezir Lespri, i pou rekolte sa ki sorti kot Lespri, Lavi eternel.” Nouvo Testaman i koz lo lapropte nou leker. SENYER Zezi dan son sermon, Matthew 5:8, “Byenere sa bann ki annan leker pirifye, akoz zot pou vwar Bondye.” Dan sa verse SENYER Zezi pe dir, si nou anvi vwar Bondye nou bezwen prop. Nou bezwen pas atraver sa prosedir ki apel pirifikasyon. Me sa verse Labib i osi dir, sa enn ki mank pirifikasyon pa pou vwar Bondye.\nDan Let Pastoral pour bann dirizan Legliz, e pour sa bann ki oule rann servis SENYER, Paul i dir, 1 Timothe 1:5, “Sa lord ki mon donn ou, i annan bi prodwir lanmour ki sorti dan en leker pirifye, en bon konsyans ek en lafwa senser.” Isi Paul i fer referans ek menm keksoz ki SENYER Zezi fek dir konsernan en leker ki’n ganny pirifye. Paul pe koz lo nou relasyon ek Bondye. Pour en lanmour vin vre, i bezwen annan 3 eleman dan sa lanmour ki evidan. Ou bezwen annan en leker pirifye, en bon konsyans, e en lafwa senser.\nLer Nouvo Testaman i koz lo pirifikasyon, Labib pe dir, “Kontan kanmarad avek en leker ki’n ganny pirifye.” Labib i ankouraze, 1 Peter 1:22, “Zot, zot in ganny pirifye par zot lobeisans anver laverite, pour zot kontan kanmarad senserman koman bann frer. Donk, kontan kanmarad bokou avek en leker ki’n ganny pirifye.” Kantite dimoun zot swe se vwar Bondye en zour. I annan antou 7 leksperyans ki Labib i dir, ou bezwen pas atraver si nou anvi vwar Bondye. Ou bezwen pirifye ou lam kont pese, obeir laverite, aret fer plezir ou natir imen me fer plezir Lespri Sen, kontan me san vin en ipokrit, kontan avek lentansite, les Parol Bondye donn ou en nouvel nesans, e pirifye ou leker.\nKimannyer ou kapab pirifye ou kont polisyon pese? Labib i dir, Titus 2:14, “Annefe, Zezi-Kri i’n donn son prop lavi pour nou, pou delivre nou kont tou mal e pirifye nou koman en pep ki pour li, en pep zele pou fer sa ki byen.” Sa verse Labib i anmenn en gran benediksyon pour nou, konsernan nou pirifikasyon. Ler nou ti fer pese nou ti ganny konsidere koman enpir e par noumenm nou pa ti kapab pirifye nou. Me SENYER Zezi par son lanmor in donn nou 2 gran benefis. Sete ler Zezi ti vers son disan ki premye solisyon pardon pese e pirifikasyon ti ariv a nou dispozisyon. SENYER Zezi ti dir, Matthew 26:28, “Sa i mon disan, disan lalyans ki’n ganny verse pour bokou pour pardon pese.” Paul i azoute, Colossien 1:22, “Me aprezan, par lanmor ki son Garson in sibir dan son lekeor, Bondye in rekonsilye zot avek li, e fer zot vin sen, pirifye, e san defo devan li.” Nou ki ti ennfwa sal, polye, e rezete, disan Zezi in resikle nou. Zezi in vin anmas nou, pardonn nou nou pese, lav nou kont polisyon pese, e servi nou koman bann bon lenstriman pour son laglwar. Nou apel sa Laredanmsyon!\nLabib i dir, 1 Peter 2:9-10, “Me zot, zot en ras ki’n ganny swazir, en group pret rwayal, en nasyon sen, en pep ki pour Bondye. In swazir zot. In fer zot sorti dan fernwanr pou pas dan son lalimyer merveye. Otrefwa zot pa ti son pep. Me aprezan zot in vin pep Bondye. Aprezan zot in ganny mizerikord.”\nEski ou anvi ganny pirifye? Premye kondisyon, ou bezwen aksepte ki pirifikasyon i plis ki pardon pese. Pirifikasyon i en promes ki swiv pardon pese. Parey “washing machine” i tir salte dan lenz me pa tir tas lo lenz, pardon pese i tir tou ou pese, me pardon pa pirifye polisyon pese. Si ou aksepte sa premye fe, se premye kondisyon pou eksperyans pirifikasyon. Dezyenm, ou bezwen annan sa dezir pou ou ganny pirifye. SENYER Zezi i dir dan son beatitid, Matthew 5:8, “Byenere sa bann ki annan leker pirifye, akoz zot pou vwar Bondye.” Trwazyenm, ou bezwen pare e annan sa volonte pou separ ou kont tou keksoz ki polye lekor, polye lame e polye lespri.\nNou verse kle i dir, 1 John 1:7, «Me si nou pe mars dan lalimyer, parey limenm i dan lalimyer, e nou pe viv ini avek kanmarad, e disan Zezi son Garson i pirifye nou kont tou pese.» Ou bezwen annan en bon relasyon ek Bondye, byen avek tou dimoun, mars dan lalimyer Parol Bondye, e annan ou en konsyans prop.\nLabib i ankouraz ou, Hebrews 10:22, “Alor, annou apros ver Bondye avek en leker senser, ranpli ek konfyans, avek en leker pirifye kont tou sa ki donn en move konsyans, e en lekor lave ek delo pirifikasyon.”


Lasanble i demann plis konpetisyon dan pri pour lwe batiman\nSa ti atraver en mosyon ki ti table dan Lasanble Nasyonal Mardi par manm elekte pour Les Mamelles Emmanuel Fideria.\nApre bokou deba, sa mosyon ti resevwar laprouvasyon tou bann manm.\nLer i ti prezant son mosyon, Msye Fideria ti fer resorti ki se dan lespri ‘Travay dir pour Sesel’, ‘Leve debrouye’ ki pe ganny propaze e apiye par gouvernman ki bann dimoun ki’n ganny donnen en pozisyon e ki annan rol ek responsabilite enportan dan gouvernman zot bezwen fer keksoz pour adres sitiasyon aktyel.\n«Si lalwa demand and supply i ganny aplike lo kantite lespas pour fer biznes, oubyen bann lofis, fasilite stokaz, fasilite pour ouver salon seve, take-away, servis kontabilite, legal, offshore e lezot ki annan pour lwe, avek bit miltipliy ankor plis bann aktivite ekonomik, e konsekaman fer vibre nou lekonomi, mon senserman krwar ki pri sa bann lespas ti ava bezwen desann pour vin pli abordab me non pa bann pri artifisyel ki ganny fikse e enpoze lo marse e ki touy tou lanvi oubyen motivasyon pour fer biznes dan Sesel,» Msye Fideria ti eksplike.\nI ti fer resorti ki sitiasyon i tel ki napa ase lespas ki egziste pour balans avek lakantite demann, alor pri lespas pe defons plafon e sa sitiasyon pe ganny kapitaliz lola tro bokou alor in ler pour serten mezir ganny pran pour redres sa fenomenn ki pe touy spesyalman bann pti e mwayen antreprener dan moman ki zot ankor pe rod zot lekilib dan zot bann diferan biznes.\nI ti dir ki serten sa bann batiman ki pe ganny lwe pa ni menm dan en bon kondisyon. I ti azoute ki akoz pri pour lwe batiman i tre o se konsonmater ki aste bann servis ki bezwen pey sa bann kou. Msye Fideria ti azoute ki dapre resers ki’n ganny fer, gouvernman pour son fonksyonnman, i depans plis ki 60 milyon roupi toulezan zis pour pey lofis ki i lwe pour son bann servis ki i donn lepep Seselwa.\nI ti fer resorti ki ti a byen si nou kapab rekalibre sitiasyon, defini en plan, kourt a mwayen-term, konstri petet 4 batiman avek bokou plis lespas, met tou bann minister ladan, e tou lespas anplis, anba direksyon Senpa, donn tretman preferansyel bann pti e mwayen antreprener, pour lwe a en pri tre abordab.\nI ti dir ki bokou bann pti biznesmenn pe soufer avek pri batiman kot zot bezwen trimouse pour rod sa larzan lokasyon.\nBann depozit ki bann popriyeter i demande i annan ki 2 mwan, 3 mwan e serten menm 6 mwan. Sa i poz gran difikilte ler en biznes i deside pour rann sa lespas e i pran en kantite letan avan propriyeter i rann sa depozit.\nLakaz pour lwe pour reste ladan i osi tre ser e avek lavites ki pei pe devlope, kantite demann sa bann fasilite i fer ki marse pa kapab fourni, e byensir, parey dan konteks pri lespas pour biznes, pri pour sa bann fasilite in double, menm triple pandan sa dernyen 4-an.\n«Alor, mon konsidere ki ler in arive pour nou met nou latet ansanm, eksplor tou bann posibilite, e vwar bann mekanizm posib, rod solisyon, fer aksyon pour nou fer pri konstriksyon desann, e ki ava enpakte pozitivman pour fer pri lwe batiman desann. Ler nou ti fer sakrifis nou tou nou ti fer li ansanm e ler sitiasyon pe amelyore nou tou nou bezwen zouir son benefis ki vin avek,» Msye Fideria ti dir.\n«Mon panse i pa pour en move lide pour Fon Pansyon komans konsider opsyon pour envestir dan kreasyon stok lakaz, kot gouvernman i donn later e sa ava kapab kontribye e enpakte pozitivman pour fer pri lakaz desann,» Msye Fiderya ti sizere.


Selebrasyon tradisyonel pour bann dimoun trwazyenm az\nPrezidan James Michel in apre midi akeir Prezidan France Albert René kot en resepsyon tradisyonel an loner dimoun trwazyem az e osi a lokazyon 80yenm laniverser Ansyen Prezidan, dan zarden State House. Osi prezan ti en gran nonm dimoun trwazyenm az sorti tou bann distrik Sesel e osi kot kouvan Sainte Elizabeth.\nSa resepsyon ti osi ganny asiste par Viz Presidan Danny Faure, fanmiy Myse René e lezot envite distinge.\nPrezidan Michel in dekrir sa levennman anyel koman en selebrasyon rekonesans pour bann dimoun aze pour travay ki zot in fer dan devlopman pei e pou osi selebre ansanm laniverser Ansyen Prezidan Rene.\n"Lepep Seselwa atraver mwan menm i remersye ou pour ta sa ki oun fer, pour tou sa travay ki oun fer pou anmenn nou pei kot i ete ozordi e pour ou travay pour lepanouisman lepep Seselwa. Nou dir ou mersi. Ozordi letan ou pe selebre ou 80yenm laniverser, nou osi nou selebre sa lokazyon avek ou. Lepep Seselwa i selebre sa lokazyon avek ou e i remersye ou pour donn ou lavi politik pour fer dibyen pour Sesel e Seselwa, nou dir ou mersi," Prezidan Michel ti dir dan son ladres.\nPrezidan ti remersye tou bann dimoun trwazyem az pour soutyen ki zot in donn li pour li kapab desarz son responsabilite.\n"Mon oule remersye osi tou nou bann dimoun aze, akoz se atraver zot ansanm ek Prezidan Rene k'in travay pour devlopman nou pei; travay pour asire ki nou lazenes e ki zenerasyon fitir i kontinnyen ganny en meyer lavi, i kontinnyen ganny bann loportinite e kontinnyen viv dan en pei kot i annan stabilite, lanmour, lape e larmoni."\nPrezidan Michel in profit sa lokazyon pou demann bann dimoun aze pou pas sa lasazes e leksperyans avek bann dimoun ki pli zenn pour ki zot kapab konpran bann bon valer koman lape, larmoni, stabilite e lafwa.\nLo son kote, Ansyen Prezidan René in remersye tou bann k'in travay ansanm avek li pou ede ki lazenes i grandir e ganny tou loportinite posib a zot dispozisyon. En keksoz enportan ki i ti dir I atas bokou avek lavenir. I ti osi remersye gouvernman pour tou sa ki zot in fer e ki i ankor pe fer.\nPandan sa resepsyon de dwayen; Madanm Nancy Marie e Msye Mark Hoareau ti ganny rekonnet koman bann dwayen Sesel lefet ki zot bann dimoun pli aze dan pei.


Mesaz Prezidan Michel alokazyon Lazournen Zanfan-‘Lavenir i depan lo zot bann zanfan’\nSa i vin dan mesaz Prezidan alokazyon Lazournen Zanfan ozordi.\nTeks entegral mesaz Prezidan i lir koumsa :\n“Nou mark Lazournen Enternasyonal Zanfan pour demontre langazman nou gouvernman, nou kominote ek nou pei anver byennet nouvo zenerasyon.\n“I en langazman ki bezwen sorti kot sakenn de nou, sirtou bann paran.\n“Zanfan i reprezant nou leritaz, nou limaz. Se zot ki vin ranplas nou. Se zot lavenir limanite.\nZanfan i osi reprezant linosans, lazwa. Dan zot nou vwar sa bon sitwayen travayan e responsab ki pou pran larelev sosyete demen, e fer pli byen ki nou bann adilt ki la konmela.\n“Se pa selman ledikasyon ki zot gannyen dan lekol ki zot bezwen pour zot bon devlopman. I demann kontribisyon tou sitwayen, depi dan lakour ek lo semen, pour protez zot, diriz zot ver sa sosyete ki gou viv ladan.\n“Alokazyon lafet bann zanfan i fondamantal ki nou ranforsi nesesite pour paran, lakominote, bann lazans responsab pour byennet zanfan, minister konsernen, legliz, ek lezot partner pour vin pli konsyan, konpran e pli byen delivre nou rol e devwar vizavi nou zanfan.\n“I tre enportan pour servi byen tou loportinite ek fasilite pour devlopman personnel nou zanfan. An fezan sa nou zanfan ava epanouir ver en lavenir pli briyan.\n“I osi tre enportan ki nou koman paran, nou vin pli responsab depi moman ki nou pe al met en zanfan omonn. Nou pare pour ekoute, konpran, annan pasyans, bon konpreansyon, donn sipor ek gidans. Zanfan i bezwen tou sa latansyon.\n“Tenm ki’n swazir pour sa lannen, e ki anliny avek mouvman Renesans Sosyal, pe demann tou zanfan pour ‘Travay dir pour en lavenir briyan’. Aprann byen, reste konsantre dan sa ki zot pe ganny montre, ekout bon konsey e pa fer keksoz ki mal. Nou swete ki zot tou zot annan e demontre bann valer tel ki respe, lobeisans, lapartaz, apresye zot paran ek ansennyan. Nou oule ki zot byen ankadre pour vin sitwayen egzanpler.\n“Nou demann zot bann zanfan Seselwa pour pran en moman pour mazin bann lezot pti kanmarad ki napa sa menm sans ki zot pe gannyen.\n“Bonn fet tou zanfan.\n“Ki Bondye i beni zot touzour.”


Ladres par Prezidan Danny Faure a lokazyon Lazournen Konstitisyon 2020 Le 18 Zen 2020 - Speeches - State House Seychelles | Office of the President\nLadres par Prezidan Danny Faure a lokazyon Lazournen Konstitisyon 2020 Le 18 Zen 2020\nNou, Pep Sesel,\nREKONESAN anver Bondye tou pwisan ki nou reste dan enn bann pli zoli pei dan lemonn;\nGARDAN touzour antet karakteristik inik e frazil Sesel;\nKONSYAN nou listwar kolonyal avan ki nou ti vin en Repiblik Endepandan;\nOKOURAN e fyer ki koman desandan diferan ras noun aprann viv ansanm koman en sel Nasyon avek lagras Bondye e nou kapab servi koman legzanp en sosyete miltirasyal armonye;\nWi frer ekser Seselwa,\nSa bann parol i komansman preanbil nou Konstitisyon.\nOzordi, le 18 Zen, nou selebre ladopsyon lalwa siprenm nou pei. En gran mazorite Seselwa ti vote pour adopte sa konstitisyon atraver en referandonm. Sa ti en gran pa pour lavenir Sesel.\nLannen 1993 ti fer 223 zan depi ki bann premye zabitan ti debark lo nou zil. Bokou keksoz tin pase dan listwar nou pei dan sa letan. Dimoun sorti Lafrik, Lerop e Lazi tin vin etabli zot lo sa later e finalman kree pep Seselwa. Sistenm lesklavaz ki ti anmenn bokou soufrans ek lenzistis tin aboli an 1835, me son bann konsekans ti pou kontinyenafekte nou sosyete pour lontan. Sesel tin koloni Franse, koloni Britanik, e tin vin en leta endepandan.\nSesel tin annan en sistenm parti inik. Dan sa 15 an bokou ti ganny fer pour esey efas lenzistis ki tin mark nou sosyete. Bokou bon keksoz tin akonpli. Serten lerer, serten lenzistis, ti malerezman osi arive pandan sa letan.\nLer Seselwa ti adopte Konstitisyon Trwazyenm Repiblik an 1993,nou tideside pour tourn en paz listwar; pour zwenn ansanm konman en sel nasyon, en sel pep avek en menm desten. Nou ti pe pran en gran pa ver rekonsilyasyon.Nou ti pe regard lavenir.\nOzordi, 27 an apre, kote nou ete?\nLer mon ti pran labar nou pei trwa zan pase, mon ti angaz mwan pour met Sesel par lao tou. Monn touzour kwar ki Sesel i pli gran ki mwan, pli gran ki nou tou. Mon ti pran desizyon pour retir konsiderasyon partizan dan gouvernans nou pei. Mon ti ranforsi linite, stabilite e enklisivite pour anmenn Sesel pli devan.\nMonn etabli e osi ranforsi lendepandans bann lenstitisyon nasyonal pour asire ki zot travay san lenterferans politik.\nNou pei i ansemoman angaze dan en travay etablir laverite lo en peryod nou pase. E mon swete ki sa travay i ganny byen fer dan vre lespri laverite, rekonsilyasyon ek linite nasyonal.\nPandan sa letan ki mon Prezidan, in annan demoman kot mon ti pe ekspekte kooperasyon, me monn ganny rezistans ek lobstak. Monn reste kalm, monn gard mon sanfrwa, monn pann walk away, monn plito reach out. Monn persevere akoz mon konvenki ki lespri travay ansanm, semen lape ek rekonsiliayon i le sel semen pour Sesel ozordi.\nFrer ek ser Seselwa, sa Konstitisyon ki nou pe selebre ozordi in diriz nou byen e permet nou zenn demokrasi agrandi. In servi nou byen osi lo kote ekonomik e sosyal.\nOkomansman sa lannen, nou nasyon ti pe regard devan nou avek bokou konfyans. An 2019 nou tin ganny en sirplis forex 45 milyon Dolar, pli o ki nou tin zanmen gannyen.\n2020 nou ti pe al ganny en pli gro sirplis ankor avek lakantite touris ki ti pou ogmante e lekonomi an zeneral ki ti pou fer pli byen.\nAn Zanvye ziska Mars, toulezour, an mwayen 3 milyon Dolar ti pe antre, e ladan, 2.5 milyon Dolar ti pe ganny depanse dan en lekonomi dinamik. Savedir ti annan en sirplis 500,000 Dolar par zour. Mazinen si lekonomi ti kontinye lo sa lelan, konbyen sa ti kapab arive dan sa lannen 2020.\nDeza rezerv Labank Santral tin ariv 580 milyon Dolar. Sekter prive ek endividi tin akimil 565 milyon Dolar dan zot bann kont labank isi Sesel. Sa i demontre ki lekonomi ti pe mars byen, ekstrememan byen. I osi demontre konfyans ki sekter prive e endividi i annan dan nou lekonomi e dan nou sistenm finansyel, ki zot in gard sa larzan isi Sesel.\nLekonomi Sesel ti pou agrandir par 3.9 % lo 2019. Nou ti pou annan plis resours pour fer marse nou pei e kontinyen amelyor byenet nou nasyon. Ti pou kapab annan logmantasyon saler, sirtou dan bann sekter ki ti pe fer tre byen. Nou ti pou annan ase larzan pour kapab repey det nasyonal dapre target ki nou tin etablir swivan reform ekonomik 2008.\nTo lenflasyon ki liye avek kou lavi, tin desann pli ba pour ariv 1.7% alafen 2019 e ti pe kontinye desann an Zanvye ek Fevriye 2020.\nKantite ‘job’ dan lekonomi formel tin ogmante pour ariv 55,805. Sa ti enkli 20,000 travayer etranze akoz ti napa ase travayer lokal Seselwa pou reponn demann nou lekonomi.\nTou lendikasyon ti pe montre ki Sesel ti lo semen ver son pli gran sikse ekonomik dan en lannen ki ti pou eksepsyonnel.\nMe ozordi le 18 Zen nou vwar ki, wi, sa moman ki nou ladan i eksepsyonnel. Me pa pour rezon ki nou ti prevwar e swete.\nWi frer ek ser Seselwa, maler in frape. In frap dan silans e san warning. Lekel ki, an Zanvye, ti pou kwar ki zis detrwa mwan pli tar nou pei e lemonn ti poun vir anba lao?\nLer COVID-19 ti tap nou, mon preokipasyon ti pou sov lavi e sovgard nou lekonomi. Mon soulaze ki avek bon travay nou dimoun lasante, enkli sipor lezot lazans ek endividi, Sesel ziska prezan in reisir kontrol sa maladi. Noun reisir evit okenn lanmor koze par sa viris.\nOzordi, ankor enn fwa, avek tou mon leker, mon remersye tou bann kin lo fron sa batay e osi pep Seselwa kin montre solidarite e kin konpran lanpler sa sitiyasyon.\nMalerezman sa i pa leka dan bokou lezot pei kot nou war de milye dimoun pe kontinyen perdi lavi. Zis Leta Zini, lakantite dimoun kin mor avek sa viris in deplas nou popilasyon isi Sesel.\nZiska prezan nou pe reisi lo kote lasante piblik. Me i enportan pour nou pa bes nou vizilans. Annou kontinyen asir bon lizyenn e pran labitid gard distans an piblik, parey nou bann profesyonel lasante pe konsey nou.\nFrer ek ser Seselwa, parey nou pe vwar, konsekans sa pandemi COVID lo nou lekonomi i vreman grav.\nPa zis pour Sesel, me pour tou lezot pei, sa sitiyasyon i vreman difisil.\nI pa posib pour fer okenn prediksyon, ki swa lo lasante ouswa lo lekonomi, avek okenn sertitid.\nAn Mars, bann eksper lasante e osi ekonomis ti pe dir ki problenm COVID pour diminyen ou menm disparet dan trwa mwan.\nParey zot konnen, a sa moman, mon ti anons serten mezir pour tenir sekter prive e asire ki pour omwen 3 mwan, okenn nou frer ek ser pa perdi zot travay. Malerezman, sa sitiyasyon COVID i sanz tre vit e noun bezwen reaziste avek nouvo devlopman. Par ekzanp, noun vwar nesesite tenir saler Seselwa dan sekter prive ziska Desanm sa lannen.\nMon konnen kin annan serten konfizyon e serten fristrasyon lo retar dan tretman bann laplikasyon pour lasistans.\nKwar mwan, mon osi mon ti a kontan ki tou keksoz i al pli vit e ki okenn biznes ou travayer pa bezwen espere.\nMe nou bezwen apresye ki sa travay i pa enn ki nou sistenm i abitye fer. I en travay san presedans. E ler mon met presyon lo bann dimoun ki pe fer sa travay, e zot donn mwan serten leksplikasyon akoz i annan retar, mon konpran zot difikilte.\nZot bezwen lenformasyon korek sorti kot dimoun ki fer laplikasyon. Zot bezwen verifye sa lenformasyon. Zot pa kapab zis donn larzan piblik koumsa menm. Sa lasistans i pa larzan personnel.\nLekel ki pou rann kont avek Oditer Zeneral lo ki manyer larzan piblik in ganny depanse?\nLekel ki pour al reponn kestyon FPAC Lasanble Nasyonal?\nSe sa bann zofisye ki pe fer sa travay ek Minis Finans. E zot bezwen fer sa travay avek tou responsabilite e transparans ki i merite. Sa larzan ki pe ganny distribye ozordi se larzan ki nou tou nou pou bezwen rann demen atraver taks. Pei pe pran det pou kapab pey sa lasistans e fer sir ki travayer i annan en saler e gard lekonomi an mars.\nMalgre difikilte, ziska prezan 85% sa anviron 5,000 biznes kin fer laplikasyon pour Avril ek Me in ganny asiste. Plis ki 314 milyon Roupi in ganny peye. Sa 314 milyon roupi in ed plis ki 14,000 travayer dan sekter prive.\nPour sa 15 poursan biznes ki pan ganny asiste pour en rezon ou en lot, monn pran en desizyon ki apartir le premye Zilyet nou pou revwar bann kriter pour kalifye pour lasistans finansyel. Monn pran sa desizyon swivan en serie konsiltasyon ki monn antreprann avek bann reprezantan sekter prive.\nNou sitiyasyon pa fasil. Menm si nou pe vwar ki nou lavi pe reganny en serten normalite, nou sitiyasyon i reste tre difisil.\nNapa touris parey avan. Nou pei pa pe ganny sa reveni parey nou ti abitye ganny avan. Nou pei i depan BOKOU lo tourizm. Si napa tourizm, nou bezwen ekspekte ki pou annan en gran reperkisyon ekonomik e nou kalite lavi.\nTou pei dan lemonn pe ganny afekte malgre zot grander e malgre zot pwisans ekonomik. Konbyen dimoun kin perdi zot plas travay? Konbyen biznes kin fermen? Konbyen dimoun ki napa manze? E sa i avan menm nou konsider konsekans lo lasante e lavi dimoun otour lemonn. Tou sa la nou vwar lo nou televizyon tou le swar.\nSa bann mwan e bann lannen devan nou pou tre difisil. Olye en krwasans 3.9% lo 2019, previzyon se ki nou pou fini sa lannen avek negativ 10.8%. Sa i vedir ki lekonomi pou atresir par 10.8% e sakenn de nou pou ganny tape severman.\nDeza valer nou saler in bese par 28% an rezilta to lesanz, okazyonnen par mank deviz ki lendistri tourism ti pe anmennen.\nSa lannen, nou ti pe ekspekte ganny plis touris ki sa 380,000 ki nou ti gannyen lannen pase. Depi lafen Mars noun ganny zero touris e zero dolar touris.\nSa sitiyasyon grav pa pou fini desito. Nou lendistri tourizm in ganny afekte severman. Bann pti letablisman Seselwa, ki ti pe fer sitan byen, e ti en grann kontribiter dan nou lekonomi, pe soufer.\nAn 2008 nou det enternasyonal ti ekivalan 150% nou GDP e pandan 11 an noun fer gran zefor pour redwir li pour ariv 57% lannen pase.\nNou ti lo target pour ariv 50% lannen prosenn. La, avek sa sitiasyon, previzyon se ki pou plito an 2025 ki nou pou atenn sa target, si nou lekonomi i repran a tan.\nNou lekonomi i dan en kriz tre profon.\nDan sa bann mwan ek lannen ki pe vini nou lavi pou vinn ekstrememan difisil. Tan ki napa en vaksen kont COVID-19 e lekonomi mondyal pa repran, nou lekonomi pou ganny difikilte releve, e tou le de i reste enserten.\nFrer ek ser Seselwa, i annan en keksoz ki tre kler.\nOzordi plis ki zanmen Seselwa i bezwen koste pli pre pour nou travers sa gro tanpet ki devan nou ansanm.\nBann mwan ek lannen ki pe vini, nou pou fer fas avek difikilte ki zanmen noun deza konnen konman en nasyon.\nSa ki nou ti pas ladan an 2008 i pa konparab avek sa tanpet ki devan nou. Ozordi, lekonomi global i lo son zenou, e an konsekans nou lekonomi i lo son zenou.\nLer mon ekout tou spesyalis ekonomik e diskit avek sekter prive, mon vwar sa gro traka lo zot figir.\nMe mwan, mon pa perdi lespwar. Mon gard mon lespwar touzour vivan. Mon konvenki ki si sakenn de nou – tou travayer, tou profesyonel, tou dimoun biznes, tou politisyen, lasosyete sivil – nou met nou diferans de kote, nou koste zepol e bos dan en sel direksyon, nou pou kapab sov nou pei.\nSer ek frer Seselwa,\nFas a sa lirzans nasyonal, mwan konman Prezidan nou pei, mon vwar devan mwan en sel sans pour nou sov Sesel.\nSa eleksyon ki pe vini pa pou enn parey noun konnen dan bann letan normal akoz i pe ganny fer dan milye en gro tanpet.\nDan sa konteks, mon pa vwar sa eleksyon konman enn ki fini avek en gannyan ek en perdan.\nMon pa vwar li koman en konpetisyon ant bann adverser politik, kot sakenn pe pretann ki son parti i annan meyer solisyon pour Sesel. Sa moman ki Sesel i ladan, i pa letan pour okenn parti fer politik divizyon e konfronstasyon.\nDan sa eleksyon, plis ki zanmen, se Sesel ki enportan, se nou sirvi ekonomik ki an kestyon.\nMon krwar fermeman ki fas a sa lirzans nasyonal, nou bezwen ralye ansanm. Se pour sa rezon ki konman kandida prezidansyel pour sa eleksyon ki pe vini, mon pou met devan lepep nesesite ki prosen gouvernman i en gouvernman linite nasyonal.\nSavedir en gouvernman enklisif ki pou pli byen reflekte tou lafors e lavwa politik, ekonomik, profesyonel e lasosyete sivil, pour nou pli byen kapab konman en nasyon travers sa tanpet ansanm.\nEn gouvernman ki met politik partizan dekote, kot nou sel priyorite se pour nou sov Sesel.\nLer nou dan milye en tanpet, nou bezwen met nou diferans de kote e nou bezwen koste.\nOzordi Sesel pe sipliy nou pour nou ini. Sa menm Sesel kin bers nou e soutenir nou pandan tou sa letan.\nSa Sesel ki avek son Konstitisyon ki nou pe selebre ozordi in permet nou avanse pandan sa 27 an.\nSesel pe apel nou. Parey preanbil nou Konstitisyon ki mon ti site taler i rapel nou, nou Sesel i inik e frazil.\nE sa i kler dan nou sitiyasyon aktyel. Wi, ser ek frer Seselwa, nou Sesel i tro pti, i tro zoli, i tro presye, pour nou vir nou ledo avek li. Annou sov li. Sa i mon dezir profon avek pep Seselwa.\nOzordi, nou tou, pe enport nou kouler politik, nou tou nou lo menm bato dan milye sa gro tanpet ki pou vin pli pir.\nAnnou donn Sesel son meyer sans pour li releve apre ki noun travers sa move tan.\nFrer ek ser Seselwa, 27 an pase zenerasyon 1993 ti ouver en nouvo sapit nou listwar. Ozordi mon pe envit zenerasyon 2020 pour nou osi konmans en nouvo paz fas a pli gran defi nou lepok.\nTanto, mon pe envit zot pour zwenn mwan pour koste pour sov Sesel.


E in osi kondann 3-an prizon pour vole dan sa lakaz. Son bann santans pou mars separeman. Letan ki in pase lo rimann pou ganny dedwir lo son santans.\nVincent Underwood ki reste English River in pas ankour e in kondann 3-an prizon pour lofans posesyon drog. Lofans ti ganny konmet le 23 Septanm 2010 Lari Castor. Letan ki in pase lo rimann pou ganny dedwir lo son santans.\nFrancis Loze ki reste Anse Boileau in pas ankour e in kondann 5-an prizon pour lofans kas lakaz e 1-an prizon pour vole. I ti komet sa lofans le 9 Out 2012 Caïman Estate, Anse Boileau. Son bann santans pou mars separeman. Letan ki in pase lo rimann pou ganny dedwir lo son santans.\nHenry Bristol ki reste Pointe Larue in pas ankour e in kondann 2-an prizon pour vole dan lakaz, en lofans ki i ti konmet le 22 Fevriye 2011 Pointe Larue. Sa santans pou pran lefe apre ki Bristol i termin en santans ki i deza pe servi.\nDaniel Alcindor ek Selwyn Celestine, ki reste La Batie, in pas ankour sa semenn e zot in kondann 6 mwan prizon pour andomaz popriyete le 7 Avril 2007 kot Sun Coco, Beau Vallon. Zot in osi kondann 6 mwan pour lofans fer dezord dan landrwa piblik. Celestine li in kondann en lot 6 mwan pour fer dezord dan kordgard.\nTou bann santans pou mars separeman.\nNigus Salomon ki reste Beau Vallon in kondann 1-an edmi prizon pour lofans kas lakaz e 1-an prizon pour vole. I ti komet sa bann lofans le 1 Desanm 2011. Salomon in osi kondann 8-an prizon pour lofans kas lakaz e 2-an prizon pour vole. Tou lede lofans ti ganny komet le 1 Desanm 2011 Forêt Noire. Son bann santans pou mars separeman. Letan ki in pase lo rimann pou ganny dedwir lo son santans.\nNelson Derothe ki reste Pointe Larue in kondann 3-an prizon pour lofans kas lakaz e 3-an prizon pour lofans vol. Lofans ti ganny konmet le 3 Avril 2008 Matata Estate, Pointe Larue. Son bann santans pou mars separeman. Letan ki in pase lo rimann pou ganny dedwir lo son santans.


Fenomenn algal bloom\n‘Pwason i aprezan sen pour konsonmen’\nBann lotorite konsernen in konfirmen ki bann peser, sirtou bann ki tranp kazye e atrap makro, zot kapab repran zot bann aktivite e dimoun i kapab rekonmans manz selman laser sa bann pwason e osi lezot pwason me pa zot bann dizef, leker, lefwa ek lezot organn.\nSa i akoz resers in montre ki sa pwazon/toksin ki ti pe touy pwason i akimil dan zot bann organn e pa dan zot laser.\nTi dan en rankont avek lapres yer ki sef egzekitif Lotorite Lapes Sesel (SFA), Msye Vincent Lucas ek Konmisyoner Lasante Piblik, Dr Jude Gedeon, ti donn sa bann lenformasyon apre ki rezilta bann tes pli aprofondi lo bann esantiyon gomon ek lezot organizm mikroskopik dan sa algal bloom ki’n fer Lafrans ek Larenyon in konfirmen ki en lespes gomon ki ti pe anpwazonn bann pwason.\nMe Msye Lucas i dir bann resers toksikolozik lo sa bann esantiyon i ankor pe kontinyen.\nSekreter prensipal pour lanvironnman, Msye Alain de Commarmond, ki ti osi prezan kot sa rankont, ti donn en bilan sitiasyon sa algal bloom ki ti lakoz sa fenomenn kot bann pwason resif ti pe mor pandan sa mwan ki’n pase.\nI dir ki bann vol sirveyans Vandredi avek Lendi dan bann landrwa ki ti’n ganny pli afekte i montre ki sa fenomenn in kase e dezentegre e lanmer in eklersi.\n“Pour lemoman vi ki danze in sorti nou rekonmande ki peser zot kapab repran zot bann aktivite normal parey labitid e i OK pour manz nenport pwason,” Msye Lucas in dir.\nLo son kote Dr Gedeon in dir ki zot okouran ki menm si lamazorite dimoun in ekout bann konsey pour pa manz pwason, sirtou pwason resif/kazye pandan letan kot pa ti ankor determinen akoz sa bann pwason ti pe mor, in annan plizyer dimoun ki pa’n pran sa bann konsey oserye e zot in kontinyen konsonm sa bann pwason.\nI dir ki erezman ziska aprezan okenn dimoun pa’n raport lopital avek okenn problenm asosye avek konsonmasyon sa bann pwason.\n“Bann literatir lo sa size i montre ki sa toksin ki ti pe touy sa bann pwason i akimil dan zot bann organn e zis en pti morso ki al dan zot laser e i pour sa rezon ki nou pa’n vwar okenn lefe advers lo imen,” Dr Gedeon i dir.\nI ti fer resorti ki avek tou sa bann lenformasyon e osi lefe ki sa algal bloom in disperse, i alor rezonnab pour dir ki dimoun i kapab rekonmans konsonm sa bann pwason me pa zot bann organn parey lefwa, leker e osi dizef pour ankor detrwa semenn.\nAntretan Msye Lucas in dir ki demars pe byen ale pour pey bann peser ki anrezistre avek SFA en konpansasyon anvi bann pert ki zot in sibir pandan sa bann letan.\nI dir ki SFA in travay avek bann lezot lotorite pour finaliz en lalis bann peser ki kalifye pour en tel lasistans e ozordi menm bann peser pou ganny enformen kan zot pou ganny peye.\nMsye Lucas i dir i annan en pti pe plis ki 500 peser ki pe ganny asiste avek sa R4000. Me i ti azoute ki bann lezot peser ki zot lanrezistreman avek SFA pa valid zot kapab al kot Servis Sosyal kot laba zot ava ganny asiste atraver lezot mekanizm anplas.\nLo son kote Msye De Commarmond i dir ki minister pe met anplas en komite pour kolekte tou lenformasyon pour fer en evalyasyon tou bann pert ek domaz.\n“Nou bezwen vwar domaz ki’n arive e osi vwar nou bann febles lo kote resers, sirveyans e osi kapasite pour fer bann tes preliminer dan lefitir parey kot SFA. Sa evalyasyon i ava bon pour nou menm me osi pour prezant avek bann lorganizasyon enternasyonal ki ava kapab ed nou pour ranforsi nou kapasite pour fer fas a en tel fenomenn si i repet ankor dan lefitir,” Msye De Commarmond i dir.\nMsye De Commarmond in profite pour remersye tou son bann partener, lorganizasyon, lazans, departman ek piblik an zeneral pour zot lasistans ek korperasyon pandan letan ki zot ti pe adres sa fenomenn.


Lenstiti Kreol | Gramer\nPaz Prensipal : Gramer Kreol\nGramer Kreol Seselwa\nLentrodiksyon Sa Gramer i annan pour bi ed bann ansennyan langaz ensi ki lezot dimoun ki annan lentere spesyal dan lalang Kreol Seselwa:\nkonpran pli byen striktir ek fonksyonnman Kreol Seselwa. ansenny zot zelev pli byen nou premye lalang. fasilit laprantisaz ek lansennyman sa de lezot lalang nasyonal (Angle / Franse) an itilizan konesans premye lalang. Bann sours sa louvraz i « The Seychelles Creole Grammar » par Chris Corne, « Le Créole Français des Seychelles » par Annegret Bollée, « Laranzman nou bann fraz ek klasman nou bann mo » par Laureena Barbé, e « Lortograf Kreol Seselwa – Nou bann mo » par Marie-Thérèse Choppy.\nSa bann serser in baz zot deskripsyon lo lanaliz bann korpous ensi ki lanrezistreman bann entervi ki zot in fer. I annan bann enforman ki koz zis Kreol, bann ki bileng ouswa trileng. Zot in osi baz zot deskripsyon lo zot leksperyans apre bokou lannen lansennyman langaz ek travay pedagozik pour lansennyman Kreol.\nDepi ki Kreol Seselwa in ganny plis itilize dan lansennyman, dan medya, dan bann sityasyon formel ouswa kreativ in annan serten devlopman dan lizaz, par egzanp:\nplis mo Angle in antre dan Kreol Seselwa.laform pasiv ‘ganny’ in vin pli komen dan bann raportaz.\nKomite Nasyonal Lalang Kreol, ki en komite teknik dan Lenstiti Kreol, in pran desizyon pour retir serten lenkonsistans dan fason ekrir Kreol Seselwa. Sa bann sanzman i dan Sapit 2 sa louvraz.\nSa louvraz i dekrir K.S dan en stil osi senp ki posib. I annan ankor resers pour fer sirtou dan sa ki konsern litilizasyon K.S dan bann lokazyon ofisyel. En sizesyon posib se depouyman bann korpous ofisyel. En lot size se lanaliz bann resi ouswa rakontaz. I annan en konsta ki dan K.S, bann resi i komans dan tan pase zis pour lentrodiksyon, me apre zot kontiny dan tan prezan.\nLeg : « Alors en zour, ti annan en madanm ki ti annan de garson. Tou le zour, sa madanm i al dan bwa pour al rod dibwa. »\nKestyon pour plis resers :\nKi mannyer rakontaz i striktire dan bann nouvo teks literer ?Ki mannyer en deskripsyon i striktire dan K.S ?Ki mannyer en leksplikasyon syantifik i striktire dan K.S ? (par egzanp koz lo Sida)\nSa bann nouvo teks i merit ganny analize.\nSa louvraz i ava permet ankor plis dimoun aprofondi zot konesans dan Kreol Seselwa e ava labaz pour plis resers. Pour ganny plis lenformasyon kontakte lofis Lenstiti Kreol lo ladres swivan. Lenstiti Kreol\nTel : 376351 / 376352 Faks : 376286\nKlik pou lir Dokiman konplet


Parol pa pe ale avek aksyon – Zilwa Publication\nParol pa pe ale avek aksyon\nDe parti politik pe koz lo linite dan zot slogan. Enn pe dir koste e lot pe dir Sesel i pour tou son zanfan. Me lo teren pandan kanpanny i annan zis divizyon ki pe ganny senmen.\nBann aktivis ki pe fer kanpanny pe zis rann dimoun pli fristre e sistenm ‘ek nou pa ek nou’ i pli evidan. I annan ki pe akte pa bezwen dimoun. E si ou pa siport en tel parti ou ganny met akote e ganny inyore.\nKanpanny i letan pour konekte avek nou dimoun e anmenn bann nouvo dan parti. Me i paret ki bann aktivis dan serten parti pe plito pas letan veye lekel ki siport tel parti ou non, gognard e dir bann move parol anver en lot swa rod problenm avek lezot ki napa menm lopinyon politik avek zot.\nI regretab pour vwar ki i annan serten kandida ki pa koz avek elektora son distrik zis akoz in ganny dir ki sa bann tel endividi nepli siport sa tel parti. Avek bann tel latitid parey Sesel i klerman pa pe koste e i pa pour tou son zanfan.\nDan sa Sesel ki zot in batir ouswa anvi batir i annan zis en serten group dimoun ki vwar li ladan. Lamazorite Seselwa ki pe enspire pou vwar en vre sanzman dan Sesel, pa pe annan konfyans dan sa bann menm latitid ki zot in vwar deseni apre deseni. Sesel in plis ki ler ki i vreman apartyen a Seselwa e ki sak sitwayen i vwar li o sant devlopman sa pei beni.\n← Mike Chadstone pou distrik Plaisance\nWho guards the guard dogs? In Seychelles, it turns out, no-one →\nTravayer Seselwa v/s Travayer Etranze Globalizasyon –Latitid anver travay -Konpetisyon\nONE SEYCHELLES POU ELIMIN LAPOVRETE


I enportan pour pas letan avek nou fanmir\nPandan sa semenn kot nou pe fet lafanmir, nou devret fer refleksyon lo lafason ki nou pas letan ek nou fanmir. Demann nou lekor kestyon. Eski mon pe pas ase letan avek mon fanmir?\nEski ou vwar ou tro okipe avek lezot komitman e ou pa vwar letan pour pas avek ou fanmir?\nLa detrwa sizesyon lo kwa ki nou kapab fer pour pas letan avek nou fanmir dan sa letan kot nou tou nou preokipe avek lezot keksoz, parey travay.\nLir avek ou zanfan – Si ou annan zanfan ki ankor byen zenn, zot pou kontan ekout zistwar avek ou. Letid in montre ki letan ou lir ansanm avek ou zanfan, sa i ede e fasilit zot pour konn lir zot osi. I pran en pti git letan pour lir enn ou de pti liv avek ou zanfan.\nRegard en vye pti ‘film’ ansanm – Ou kapab sirprann ki mannyer ou zanfan pou apresye en ‘film’ letan lontan. Fer li en levennman gou e komik an fanmir. Fikse en zour e letan spesyal aswar sak semenn pour zwenn ansanm an fanmir pour regard en ‘film’ klasik. Kantmenm sa ‘film’ pa tro dan ou gou; ou pou reisi pas en bon letan par riye ansanm avek zot an regardan sa ‘film’. Sa i ava permet ou zanfan pour aprann e apresye bann keksoz dan lepase.\nAprann bann keksoz ki ou zanfan i annan lentere ladan – Ed ou zanfan devlop okenn lentere ki i annan par koz avek zot lo kwa ki zot kontan fer. Parfwa ou zanfan i kapab santi zot anbarase e pa anvi les personn konnen kwa ki zot kontan fer. Ou kapab ed zot devlop okenn lentere ki zot annan an partazan enpe sa ki ou menm ou kontan fer. Apre sa, zot kapab organiz en zour koman en ‘Fun Day’ pour eksplor sa bann lentere. Par egzanp, si ou zanfan i eksprim son lentere dan lapentir, vizit en Mize Lar e fer li kado en set lapentir pour li met son lentere an pratik.\nManz en repa ansanm – Sa pti pwen i toultan ganny dir, me malerezman i paret ki selman en minorite fanmir ki pratik sa ansanm. Alors, i pour zot prop benefis ki son lenportans i ganny eksprimen ankor. Manz ansanm an fanmir i en bon loportinite pour koz ansanm lo lazournen e sa i devlop en bon latasman koman en fanmir. Bann fanmir ki manz ansanm e menm si selman enn fwa par semenn, zot vwar zot relasyon familyal devlope e vin pli for.\nLenportans pas letan an fanmir\nRezon ki ou paret pa kapab fer letan pour ou fanmir i posibleman akoz ou pa vwar li enportan. Petet i osi akoz ou annan lezot preokipasyon ki ou krwar i pli o lo ou lalis priorite. Swivan i enpe rezon akoz letan pour lafanmir i osi enportan.\nOu bezwen etabli e konstri en relasyon pli profon e dirab ant ou avek ou fanmir. Latasman avek lafanmir i tre enportan. In toultan ganny dir ki rezon ki en kantite zanfan i deside zwenn bann move group oubyen ’gang’ i akoz laba zot ganny envite e zot santi ki zot form parti dan sa group koman en fanmir. Zot zanfan i bezwen santi ki zot form parti e annan en lenportans.\nZot bezwen santi ki zot annan en dimoun ki la a tou moman pour aport zot soutyen, sipor e konfor dan nenport ki sitiasyon. An fezan letan pour ou fanmir, sa i osi ede pour ranforsi en latasman for, profon e konstriktiv avek ou fanmir.\nOu bezwen entrodwir e enspir bann bon valer lafanmir dan ou zanfan. Ou zanfan i bezwen aprann lenportans valer moral dan lafanmir. I annan sans ki ou zanfan ava swiv e adapte bann konportman pozitiv, egzakteman parey ki ou’n demontre anver zot.\nMe si ou sa paran ki napa bon gidans anver ou zanfan, i annan gran posibilite ki ou zanfan pou repet sa menm serk visye anver zot prop zanfan dan le fitir.\nPli souvan ki zanmen, zanfan i souvannfwa demontre bann konportman pli grav ki paran limenm in fer devan zot. Alors kan ou fer letan pour ou fanmir, sa i ede pour devlop e ranforsi en sans kot ou zanfan i santi son lenportans kot bann bon valer lafanmir i ganny enkilke dan zot.\nOu bezwen edik ou zanfan bann leson enportan dan lavi. Nenport kwa ki ou zanfan pa aprann kot lakour, ou merit mazinen ki i pou aprann atraver en lot landrwa.\nEski ou anvi ki ou zanfan i aprann en leson lavi par pas atraver en move leksperyans ranpli avek douler?\nByensir ou zanfan pou aprann serten keksoz lo zot menm. Me i tre enportan pour fer letan pour diskisyon ou dyalog dan lafanmir. Atraver en tel lapros sa pou kapab ed ou koz e diskit lo bann problenm avek ou zanfan pour pli byen gid zot e menm reasir zot.\nOu bezwen konstri en fanmir for, solid e ini ansanm. Tousala i anmenm en sel bi tre enportan. Si ou fer plis letan apopriye pour pas ansanm avek ou fanmir sa i fer ki en fanmir solid i ganny formen. Ou fanmir pou reste atase e enseparab menm atraver bann moman difisil e zot pou osi kapab anmiz ansanm dan lafyerte e dan lazwa.\n• San lanmour, en fanmir pa fonksyonn byen.\n• Annou ansanm viv en lavi spirityel kot tou bann defi i kapab ganny eparnye.\n• Alors fer li ou devwar pour touzour rod letan pour ou fanmir e asire ki sa i reste touzour en priyorite.\nKontribye par Departman Zafer Sosyal


Moustache in mor par noye\nLapolis in raporte ki rezilta letopsi fer lo lekor Catherine Moustache 51an sorti Sancta Maria ki son lekor ti ganny dekouver pe flote dan lanmer Anse a la Mouche yer bomaten in demontre ki lakoz son mor se noye.\nAvek dimal obzerve lo serten parti son lekor lanket pe fer par en zofisye sinyor pou essey etablir sirkonstans otour lanmor Catherine. I egalman annan en zofisye kin ganny apwente pou liez avek lafanmir.\nAntretan lapolis pe demann nenport endividi kin vwar oubyen konn deroulman Catherine sanmdi avan son lanmor pou kontakte CID.\nZonm dan sa video an sirkilasyon pa peser manke.\n3 sispe in ganny sarze pour vol an servan vyolans


Propriyeter kanmiyon ek pick-up i proteste\nBann manm Truck and Plant Association ki konpri bann kontrakter ki annan kanmiyon ek pick-up, ti fer en protestasyon yer devan baro State House.\nSa bann drayver, ki ti ariv an gran nonm avek zot transpor ki ti blok larantre State House ver 1.15er apremidi, ti pe espere pour vwar Prezidan Danny Faure pour kapab diskit problenm ki sa sekter pe fer fas avek.\nTyermenn par enterim sa lasosiasyon Jeffrey Delorie ti dir ki depi 2009 i annan serten demann ki zot ti’n fer avek lotorite e menm apre ki zot in zwenn plizyer fwa avek delegasyon minister napa okenn bann promes ki’n ganny akonpli.\n«Nou ti’n ganny promet ki nou pou ganny enkorpore dan sa proze danm La Gogue ki pe ganny eleve me nou’n vwar ki sa lakonpannyen sinwan ‘Singhydro’ in fini debarke avek zot bann lekipman e i annan 4 kanmiyon 20 tonn ki’n sorti lasose. Nou pe vwar ki nou pe kontinyelman ganny bat latet e zot kontinyen anvoy nou demen tanto,» i ti dir.\nI ti dir ki zot anvi ki sa 4 kanmiyon i ganny fer retourn kot zot sorti.\n«Dan son deliberasyon dan lasanble minis finans ti dir ki nou pou ganny enkorpore dan sa travay me aprezan nou pe ganny neglize e nou toultan reste deryer. Nou pa pe kapab travay dan nou prop pei menm kan nou’n envesti nou larzan dan nou transpor. I annan plis ki 400 sa bann transpor ki ou war la e apepre 78 plan isi Sesel,» i ti dir.\nI ti dir ki dernyen miting ti ganny fer le 14 Desanm 2017 avek Minis pour Lanvironnman, Lenerzi ek Sanzman Klima Didier Dogley ansanm avek sef egzekitif Litilite Korporasyon Piblik (PUC) Philip Morin ek tyermenn bord PUC.\nI ti dir ki zot pou reste la ziska ler negosiasyon i ganny fer e ki i ekspekte plis drayver ankor vin donn sipor.\nParmi bann lezot pwen ki ti ganny fer sorti ti en polisi ek tarif nasyonal ki bann drayver ti pe demande pour zot kours ek konsesyon lo CC.\nEn lot manm lasosiasyon, James laporte, ti dir ki en lot problenm se ki bann lakonpannyen paraetatik i fer vini zot prop transpor ek lekipman tel ki JCB, pick-up crane, excavator ki pe anpes zot konman bann pti mwayen biznes (SME) ganny kontra pour fer sa bann louvraz.\n«Ki mannyer nou kapab met larzan dan kof gouvernman? Ki mannyer gouvernman pou kapab anmas taks avek nou pour ed bann servis sosyal? Menm si napa problenm ki zot in anmenn spesyalis sinwan pour fer leve nou danm me servi nou resours e donn nou en porsyon pour kapab travay dan sa lekonomi,» i ti dir.\nTi osi annan tyermenn lasosiasyon Omnibus, Mervin Elizabeth, prezan ki ti pe donn son sipor bann drayver.\n«Nou osi nou la pour siporte akoz nou osi nou dan menm kadans e nou osi nou pe desann demen si keksoz pa ankor rezourd. Problenm se ki gouvernman pe promot pti biznes, i pe dir dimoun vin travay e met larzan dan pos Seselwa pour fer desann laprovrete dan pei me si en senp pti biznes pa pe kapab marse sa ki mon’n mansyonnen oparavan pa pou marse dan pei,» i ti dir.\nIn dir ki sa bann problenm i la depi lontan e zot in vin devan plizyer fwa me personn pa pe fer nanryen.\nEn lot manm ti fer resorti ki Labank Santral in dir ki napa ase larzan dan pei me ki mannyer zot ekspekte larzan i reste dan pei si zot donn kontra bann lakonpannyen andeor ?


En bout dan en vye kopi Labib (Symmachus) kot non Bondye i aparet dan Psonm 69:31, dan trwazyenm ouswa katriyenm syek Nou Lepok\nPour plizyer dizenn lannen, Temwen Zeova in servi, enprimen e distribye diferan tradiksyon Labib. Me plitar, nou ti vwar sa nesesite pour pibliy en nouvo tradiksyon Labib ki ti pou ed bann dimoun pour “ganny [en] konnesans laverite” ki egzakt akoz sa i lavolonte Bondye. (1 Timote 2:3, 4) Apartir 1950, nou ti progresivman pibliy en tradiksyon Labib an Angle modern ki apel New World Translation. Sa Labib in fidelman ganny tradwir dan en fason egzakt dan plis ki 120 langaz.\nI en Labib ki fasil pour konpran. O firamezir letan i pase, bann langaz i sanze e sa i fer ki dan bokou tradiksyon Labib i kapab annan bann vye mo ki difisil pour konpran. Deplis, bann vye kopi Labib ki pli egzakt e pli pros avek bann orizinal in ganny dekouver e sa in ede pour nou pli byen konpran Ebre, Arameen ek Grek, bann langaz ki Labib ti ganny ekrir o konmansman.\nEn tradiksyon Labib ki fidel avek parol Bondye. Olye sanz sa ki Parol Bondye i dir, bann tradikter Labib i devret tradwir sa ki son orizinal i dir. Me, dan laplipar versyon Labib, non Bondye, Zeova pa’n ganny servi dan Lekritir Sen.\nI en Labib ki onor son Loter. (2 Samyel 23:2) Parey sa legzanp lo sa portre anba lo paz, dan bann vye kopi Labib, non Bondye i aparet plis ki 7,000 fwa e bann tradikter New World Translation in remet non Bondye kot i ti aparet dan bann vye kopi Labib. (Psonm 83:18) Zot ti fer bann resers pour plizyer lannen pour pibliy sa Labib e i en plezir pour lir sa Labib akoz ou kapab konpran klerman bann panse Bondye. Ki swa ou annan New World Translation dan ou langaz oubyen non, nou ankouraz ou pour pran sa labitid pour lir Parol Zeova tou le zour.—Zozye 1:8; Psonm 1:2, 3.\nAkoz nou ti deside ki en nouvo tradiksyon Labib ti neseser?\nKi bon labitid en dimoun ki anvi konn lavolonte Bondye i devret annan tou le zour?\nPartaze Partaze Akoz nou’n pibliy New World Translation?


Komisyon Zenn LALIT fer sesyon lor Ti-Komik ek Politik\nSamdi 4 Ut, Komisyon Zenn Lalit ti organiz enn "werkshop" introdiksyon a kimanyer servi ti-komiks dan lalit politik. Li ti enn sesyon pu dimunn ki interese servi kartunn dan prosesis konsyantizasyon politik. Sa metod la, li dan kuran Paulo Freire. Sesyon la ti fer kot batiman LPT, Gran Rivyer.\nKomisyon Zenn Lalit ti invit Alain Ah-Vee, manb LALIT ki ti aprann sa skil la dan Goa dan Lenn, pu partaz so konesans. Li ti aprann pandan enn semenn fultaym dan Goa.\nPartisipan ti inklir enn zenom dan sekter IT, enn tifi Liniversite Moris, ek 3 zenn fam profeser ek enn zenom, li osi, profeser. Seki partisipan ti apresye se manyer ki finn abord "desen" dan enn fason totalman diferan depi lekol. Pu ena enn dezyem sesyon dan enn semenn.


Lasanble zenn i aprouv kat mosyon relye avek ledikasyon\nPremye mosyon ti pe rekonmande ki Minister Ledikasyon i fer en letid kot tou bann pos-segonder baze lo polisi minister an sa ki konsern bann zenn etidyan ki tonm ansent pandan ki zot pe pourswiv zot letid.\nLoter mosyon, zenn onorab Tania Adrienne, i dir ki zenn i devret pe kapab konn son priorite anmenmtan ki sa minister i fer li son devwar pour ed bann ki dan en tel sitiasyon pour kontiny son letid pandan oubyen apre nesans son baba.\nEn lot mosyon ki ti ganny propoze par Petra Aimable ti pe propoze ki Minister Ledikasyon avek lakonpannyen transpor piblik (SPTC) i revwar zot plan bis pour etidyan lekol spesyalman pour etidyan pos-segonder.\nMosyon par zenn onorab Murielle Cafrine ti pe rekonmande ki sa menm minister i ranforsi zefor pour travay lo staff retainment plan espesyalman pour bann zenn ansennyan.\nZiggy Adam, ki osi Speaker sa lasanble, ti osi prezant en mosyon. I ti pe demande ki departman ki responsab pour sekirite lakour lekol i pran linisyativ pour met anplas en nouvo progranm sekirite kot bann lekol, pli spesifikman bann lekol segonder.\nApre ki bann mosyon ti’n ganny debat lo la e segonde, bann manm ti donn zot laprouvasyon.


Sa ki Labib i dir lo lavenir pou vin vre\nSa ki Labib i dir i vin vre\nLabib pa selman rakont bann vre zistwar ki’n arive dan lepase me i osi dir ki pou arive dan lavenir. Imen pa kapab dir ki pou arive dan lavenir. Se pour sa rezon ki nou konnen ki se Bondye ki’n dir sa bann keksoz ki annan dan Labib. Ki Labib i dir lo lavenir?\nI koz lo gran lager Bondye. Dan sa lager, Bondye pou retir tou bann move keksoz ek bann move dimoun, me i pou protez bann ki servi li. Lerwa Bondye, Zezi Kri, pou fer tou serviter Bondye viv ere, e zot pa pou zanmen malad ankor e mor.\nPa nou vreman kontan ki Bondye pou fer en nouvo paradi lo later? Me nou bezwen fer serten keksoz si nou anvi viv dan sa paradi. Dan dernyen zistwar dan sa liv nou pou aprann ki nou devret fer pour rezwir sa bann keksoz merveye ki Bondye in anmase pour bann ki servi li. Alor lir parti 8 e vwar ki Labib i dir pou arive dan lavenir.\nAkoz Bondye i anvoy Zezi ek son larme dan lager Armagedon?\nPeople lived in paradise on earth once, and it will happen again.\nEski i ase pour zis konn lo Zeova ek Zezi Kri? Si non, kwa ankor ki neseser?\nPartaze Partaze Sa ki Labib i dir i vin vre\nParti 8—Sa ki Labib i dir i vin vre